title: Renate Reimann-Haas

text: Renate Reimann-Haas (s. 1951) on itävaltalais-saksalainen perijätär ja miljardööri. Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 440. rikkaimmaksi ihmiseksi. Tuolloin hänen varallisuutensa oli 4,4 miljardia dollaria. Renate Reimann-Haas jakaa listasijoituksen muun muassa lähisukulaistensa Wolfgang Reimann, Matthias Reimann-Andersen ja Stefan Reimann-Andersen kanssa. Heidän omistuksiaan hallitaan JAB Holding -sijoitusyhtiön kautta.


title: Renate Reimann-Haas

text: Varallisuuden ydinosa on peräisin alkujaan Johann Benckiserin vuonna 1823 Saksan Pforzheimissa perustamasta kemian alan yrityksestä, jota Reimannien isoisoisä, Benckiserin tyttären nainut kemisti Ludwig Reimannin oli kasvattamassa ja joka nykyään on osa brittiläistä kulutustavaroita tuottavaa Reckitt Benckiser -teollisuuskonsernia.


title: Renate Reimann-Haas

text: Ludwig Reimannin pojan Albert Reimannin pojan Albert Reimann nuoreman avioliitto oli lapseton. Omaisuus siirtyi viidelle adoptiolapselle ja Albert Reimann nuoremman siskon neljälle lapselle. Kukin sai 11,1 prosentin osuuden JAB Holdingsta. Perijöistä neljä hallitsee nykyään sijoitusyhtiöstä; muut on lunastettu ulos. Vaikka tällä yhtiöllä oli vuoden 2018 alkupuolella noin 7,9 prosentin osuus Reckitt Benckiser -teollisuuskonsernista, on sijoitusyhtiö suunnannut sijoituksiaan kasvavassa määrin kahviin (esimerkiksi Jacobs Douwe Egberts, Espresso House), teehen ja virvoitusjuomiin (Dr Pepper Snapple Group), leipomoihin sekä näihin liittyviin toimintoihin.


title: Massimiliana Landini Aleotti

text: Massimiliana Landini Aleotti (s. 1942, Italia) on italialainen, yli 17 000 henkeä työllistävän ja yli 100 maassa toimivan Menarini -lääkekonsernin perijätär ja miljardööri.


title: Massimiliana Landini Aleotti

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 196. rikkaimmaksi ihmiseksi (tai 15. rikkaimmaksi naiseksi). Tuolloin hänen ja häen kolmen lapsensa yhteiseksi varallisuudeksi arvioitiin 7,9 miljardia dollaria.


title: Massimiliana Landini Aleotti

text: Varallisuus oli peräisin hänen edesmenneen miehensä Dr. Alberto Sergio Aleottin (k. 2014) työpaikan (vuodesta 1964) eli firenzeläisen Menarini -lääkeyhtiön (A. Menarini Industrie Farmaceutiche Riunite Srl) omistusosuudesta. Alberto Aleotti osti yhtiön sen aiemmilta omistajilta 1990-luvun alkupuolella. Vuonna 2011 yhtiön hallituksen puheenjohtajaksi johtoon nousi tytär Dr. Lucia Aleotti ja varapuheenjohtajaksi poika Alberto Giovanni Aleotti. Maaliskuussa 2018 yhtiö kertoi nostavansa hallituksen puheenjohtajaksi omistajaperheen ulkopuolisen henkilön.


title: Savitri Jindal

text: Savitri Devi Jindal (s. Tinsukia, Assam, Intia) on intialainen perijätär, yritysjohtaja, poliitikko ja miljardööri. Hän on toiminut myös Intian kongressipuoluetta (INC) edustavana kansanedustajana ja energiaministerinä Pohjois-Intian Haryanan osavaltiossa.


title: Savitri Jindal

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 176. rikkaimmaksi ihmiseksi ja 12. rikkaimmaksi naiseksi. Tuolloin hänen ja hänen lastensa hallitsemien omistustensa arvoksi määritettiin 8,8 miljardia dollaria. Hänet luokiteltiin Intian varakkaimmaksi naiseksi.


title: Savitri Jindal

text: Savitri Jindalin ollessa 15-vuotias hänen isänsä sopi avioliitosta tyttöä 20 vuotta vanhemman teollisuusmies Om Prakash Jindalin (1930–2005) kanssa tämän vaimon kuoltua. Avioliitto solmittiin 1970. Tässä vaiheessa Om Prakash Jindaliilla oli ensimmäisen vaimonsa, Savitrin siskon Vidya Devin välisestä avioliitosta kuusi lasta. O. P. ja Savitri saivat kolme yhteistä lasta.


title: Savitri Jindal

text: Om Prakash Jindal menehtyi helikopterionnettomuudessa vuonna 2005. Tällöin hänen vuonna 1952 perustamansa teräs-, energia- ja kaivoskonsernin O. P. Jindal Groupin (muun muassa Jindal Steel & Power ja JWS Steel) omistus jaettiin. Perheen pojista (Naveen Jindal, Sajjan Jindal, Ratan Jindal, Prithviraj Jindal) kukin peri 20 prosentin omistusosuuden ja perheen matriarkalle tuli vastaava osuus. Yhtiön hallituksen johtoon nousi Savitri Jindal.


title: ATC-koodi A02

text: Anatomis-terapeuttis-kemiallisen lääkeluokituksen ryhmään A02 kuuluvat lääkkeet jakautuvat seuraavasti:


title: Teksafyriini

text: Teksafyriini on porfyriinijohdannaninen. Ne ovat Schiff emäksiä. Niitä on tutkittu syöpälääkkeinä. Nimensä yhdisteryhmä on saanut Teksasin lipusta.


title: Miriam Lichtheim

text: Miriam Lichtheim (3. toukokuuta 1914 Istanbul – 27. maaliskuuta 2004 Jerusalem) oli amerikkalais-israelilainen muinaisegyptiläisten tekstien kääntäjä, jonka käännöksiä käytetään yhä laajasti.


title: Miriam Lichtheim

text: 1930-luvulla Lichtheim opiskeli Hans Jakob Polotskyn johdolla Jerusalemin heprealaisessa yliopistossa. Vuonna 1941 hän muutti Yhdysvaltoihin, missä hän suoritti filosofian tohtorin tutkinnon egyptologiasta Chicagon yliopistossa. Hän toimi yliopiston kirjastonhoitajana Yalen yliopistossa ja sitten Lähi-idän luennoitsijana Kalifornian yliopistossa Los Angelesissa, mitä virkaa hän piti eläköitymiseensä asti vuonna 1974. Vuonna 1982 hän palasi Israeliin, missä hän opetti heprealaisessa yliopistossa. Hän kuoli vuonna 2004.


title: Miriam Lichtheim

text: Vuonna 1973 Lichtheim julkaisi ensimmäisen osan sarjaa "Ancient Egyptian Literature" ("Muinaisen Egyptin kirjallisuus", lyhenne "AEL"), joka sisälsi käännöksiä vanhan valtakunnan ja keskivaltakunnan aikaisista teksteistä. Vuonna 1976 ilmestynyt sarjan toinen osa sisälsi uuden valtakunnan aikaisia tekstejä, ja vuonna 1980 ilmestynyt kolmas osa käsitteli Egyptin ensimmäisen vuosituhannen eaa. aikaista kirjallisuutta.


title: Tellervo Strömmer

text: Tellervo Strömmer (o.s. Mäkinen, 2. heinäkuuta 1926 Vanaja) on suomalainen tekstiilitaiteilija ja kuvataiteen opettaja.


title: Tellervo Strömmer

text:
Tellervo Strömmer tuli ylioppilaaksi Hämeenlinnan tyttölyseosta vuonna 1946 ja valmistui kuvaamataidonopettajaksi
Taideteollisuuskeskuskoulusta vuonna 1949. Hän täydensi opintojaan piirustustaidon alalla ja suorittamalla useita approbatur‐arvosanoja Helsingin yliopistossa. Hän työskenteli opettajana Aitoon kotiteollisuuskeskikoulussa vuosina 1950–1952, Etelä‐Hämeen keskusammattikoulussa vuosina 1956–1958 ja Hämeenlinnan tyttölyseossa vuosina 1956–1959. Tellervo Strömmer tuli kuvaamataidon opettajaksi Fredrika Wetterhoffin Kotiteollisuusopistoon vuonna 1958. Hän toimi oppilaitoksen varajohtajana ja vararehtorina vuosina 1960–1975 sekä rehtorina vuodesta 1975 vuoteen 1981.


title: Tellervo Strömmer

text:
Strömmer on tunnettu ryijyjen ja kirkkotekstiilitien suunnittelija. Hän suunnitteli 1970‐luvun loppupuolella
tekstiilisarjoja moneen kirkkoon, näkyvimpänä niistä Temppeliaukion kirkon tekstiilit. Hän on suunnitellut myös useita Wetterhoffin ryijymallistoon kuuluvia ryijyjä.


title: Barbara G. Adams

text: Barbara Georgina Adams, (19. helmikuuta 1945 Lontoo – 26. kesäkuuta 2002 Enfield (Lontoo)) oli merkittävä brittiläinen egyptologi ja esidynastisen Egyptin asiantuntija. Adams työskenteli useita vuosia Hierakonpoliksessa, missä hän oli yksi kaivausjohtajista. Ennen tätä hän työskenteli Petrie Museum of Egyptian Archaeologyssa Lontoossa ja osallistui arkeologisiin kaivaushankkeisiin eri puolilla Britanniaa.


title: Sven-Olov Sjödelius

text:
Sven-Olov Sjödelius (13. kesäkuuta 1933 Svärta – 29. maaliskuuta 2018) oli ruotsalainen kilpameloja ja kaksinkertainen olympiavoittaja Rooman kisoista 1960 ja
Tokion kisoista 1964.


title: Bunita Marcus

text: Bunita Marcus (s. 5. toukokuuta 1952 Madison, Wisconsin) on yhdysvaltalainen modernin taidemusiikin säveltäjä. Hän on toiminut myös pianistina ja pedagogisissa tehtävissä. Hän opiskeli Morton Feldmanin johdolla New Yorkin osavaltionyliopistossa, Buffalossa. Kaksikon kerrotaan ystävystyneen, ja Feldman omisti sekä teokset "Palais de Mari" (pianolle, 1986) että "For Bunita Marcus" (pianolle, 1985) Marcusille. Myöhemmin Marcus on kuitenkin avautunut väittämästään seksuaalisesta hyväksikäytöstä, josta syyttää Feldmania.


title: Samuli Siltanen

text: Samuli Siltanen (s. 1970, Helsinki) on suomalainen matemaatikko.


title: Samuli Siltanen

text: Siltanen valmistui diplomi-insinööriksi vuonna 1994 Teknillisestä korkeakoulusta (nykyään Aalto-yliopisto). Hän väitteli vuonna 1999 Teknillisessä korkeakoulussa professori Erkki Somersalon ohjauksessa väitöskirjalla "Electrical impedance tomography and Faddeev Green's functions".


title: Samuli Siltanen

text: Vuosina 1999-2002 hän työskenteli Instrumentarium Imagingilla tuotekehittäjänä lääketieteellisen röntgenkuvausteknologian parissa. Hän oli Japan Society for the Promotion of Science Postdoctoral Fellow -rahoituksella Gunman yliopistossa Japanissa 2002-2004. Hän työskenteli tuotekehittäjänä yrityksissä GE Healthcare ja PaloDEx vuosina 2004-2005.


title: Samuli Siltanen

text: Siltanen aloitti matematiikan professorina vuonna 2006 Tampereen teknillisessä yliopistossa ja teollisuusmatematiikan professorina vuonna 2009 Helsingin yliopistossa.


title: Samuli Siltanen

text: Hän on toiminut Suomen Inversioseuran hallituksen puheenjohtajana vuodesta 2011.


title: Samuli Siltanen

text: Siltasen tutkimusala sovelletussa matematiikassa on käänteiset ongelmat eli inversio-ongelmat. Inversio-ongelmissa kuljetaan seurauksista syihin ja pyritään tulkitsemaan epäsuoria mittauksia. Esimerkiksi tietokonetomografiassa potilaasta otetaan röntgenkuvia eri suunnista ja käytetään matemaattista takaisinlaskentaa potilaan sisäisen kolmiulotteisen rakenteen selvittämiseen. Tässä tapauksessa "syy" on potilaan kolmiulotteinen rakenne ja "seuraus" kokoelma kaksiulotteisia röntgenkuvia potilaasta.


title: Najarra Townsend

text: Najarra Townsend (s. 5. joulukuuta 1989 Santa Barbara, Kalifornia) on yhdysvaltalainen näyttelijä. Hänet tunnetaan parhaiten trilleri elokuvista "Contracted" (2013) ja "" (2015).


title: Najarra Townsend

text: Townsenden ensimmäisiä kokemuksia elokuva-alalta oli rooli kauhuelokuvassa "Menace" (2001). Hän esiintyi vuoden 2005 draamakomediassa "Me and You and Everyone We Know", joka esitettiin saman vuoden Cannesin elokuvajuhlissa. Townsend on vieraillut myös muun muassa televisiosarjoissa "Todistettavasti syyllinen", "Big Time Rush", "" ja "Criminal Minds – FBI-tutkijat".


title: Barbara Schlick

text: Barbara Schlick (s. 21. heinäkuuta 1943 Würzburg) on saksalainen sopraano. Hän opiskeli Würzburgissa ja Essenissä; vielä tätä myöhemmin hän täydensi opintoja muiden muassa Rudolf Piernayn johdolla. Vuonna 1966 Schlick liittyi Adolf Scherbaumin barokkikokoonpanoon solistina ja alkoi laulaa eri puolilla Eurooppaa. Vuonna 1972 hän kiersi Pohjois-Amerikassa solistina Paul Kuentzin ja tämän kamariorkesterin kanssa.


title: Barbara Schlick

text: Schlick on erikoistunut barokin ja klassismin ajan taidemusiikkiin. Hän on levyttänyt muun muassa Georg Philipp Telemannin "Ino"-kantaatin, Johann Sebastian Bachin "Johannes-passion", "Matteus-passion", "H-mollimessun" ja "Jouluoratorion". Muihin levytyksiin kuuluu René Jacobsin johtama Georg Friedrich Händelin "Julius Caesar" -oopperan tulkinta. Schlick on myös levyttänyt kontratenori Kai Wesselin kanssa Max Regerin lauluja ja duettoja.


title: Barbara Schlick

text: Schlick on opettanut Kölnissä ja Maastrichtissä. Hänen säännöllinen yhteistyökumppaninsa on ollut pianisti Elzbieta Kalvelage.


title: Sarah Parcak

text: Sarah Helen Parcak on yhdysvaltalainen arkeologi ja egyptologi, joka on hyödyntänyt satelliittikuvia arkeologisten kohteiden etsimiseen Egyptissä, Roomassa ja muualla entisen Rooman valtakunnan alueella. Hän on antropologian professori University of Alabama at Birminghamissa. Hän ojohtanut useita kartoitus- ja kaivaustutkimuksia Faijumissa, Siinailla ja Niilin suistossa yhdessä miehensä Greg Mumfordin kanssa.


title: Bernarda Fink

text: Bernarda Fink (s. 29. elokuuta 1955 Buenos Aires) on argentiinalainen oopperalaulaja ja resitalisti, äänialaltaan mezzosopraano. Hän syntyi slovenialaisille vanhemmille Argentiinassa, jossa hän myös suoritti laulun ja pedagogiikan opintonsa. Vuonna 1985 hän voitti ensipalkinnon Nuevas Voces Liricas -kilpailussa ja muutti Eurooppaan, jossa hän on tehnyt yhteistyötä muiden muassa Wienin filharmonikkojen, Lontoon filharmonikkojen Ranskan kansallisorkesterin, Prahan sinfoniaorkesterin ja Academy of St. Martin in the Fieldsin kanssa.


title: Bernarda Fink

text: Fink on esiintynyt muun muassa Concertgebouwssa, Carnegie Hallissa ja Sydneyn oopperatalossa. Hänen ohjelmistoonsa ovat kuuluneet muuiden muassa oopperat "La Cenerentola" ja "Così fan tutte" sekä eräät Richard Wagnerin, Hector Berlioz'n, Gustav Mahlerin ja Antonín Dvořákin teokset.


title: Hausjärven kotiseutumuseo

text: Hausjärven kotiseutumuseo on vanhin Kanta-Hämeen kotiseutumuseoista. Se on perustettu vuonna 1949 ja avattu yleisölle 1950. Vuonna 1948 perustettu Hausjärven kotiseutuyhdistys sai vuonna 1853 rakennetun viljamakasiinin käyttöönsä ja kyläasiamiesten avulla esineitä kerättiin eri puolilta pitäjää. Museosuunnitelman laati Kustaa Vilkuna. Vuonna 1988 museo siirtyi Hausjärven kunnan omistukseen. Kotiseutumuseo sijaitsee Hausjärven kirkonkylällä keskiaikaisperäisen Vanhan Hämeentien varrella Hausjärven puukirkon vieressä. Tien toisella puolella on Hausjärvi-Seuran Kotiseututalo Koskela. Museon ylläpidosta ja esittelystä vastaa edelleen Hausjärvi-Seura.


title: Trot

text: Trot on varhainen eteläkorealainen populaarimusiikin tyylilaji. Musiikkilaji on ollut pääasiallisesti vanhemman väestön suosiossa kunnes vuonna 2004 Jang Yoon-jeong julkaisi ensimmäisen studioalbuminsa.


title: Trot

text: Musiikkia soitetaan myös muun muassa pohjoiskoreaan suunnatuilla FM-radiokanavilla.


title: Hong Jin-young

text: Hong Jin-young (, s. 9. elokuuta 1985) on eteläkorealainen laulaja ja esiintyjä, joka on tunnettu trot-musiikin esittäjä. Hän aloitti vuonna 2007 tyttöbändissä nimeltä SWAN, mutta ryhtyi soolouralle vuonna 2009. Hän esiintyy myös tosi-tv -ohjelmissa sekä draamasarjoissa.


title: Hong Jin-young

text: Hänen singlensä "Loves Me, Loves Me Not" on mukana elokuvan "Fabricated City" ääniraidalla ja nousi julkaisun yhteydessä listakärkeen.


title: Sykloheksaanikarboksyylihappo

text: Sykloheksaanikarboksyylihappo (CHO) eli heksahydrobentsoehappo on karboksyylihappoihin kuuluva orgaaninen yhdiste. Yhdistettä käytetään muiden kemikaalien valmistamiseen ja aromiaineena. Yhdiste toimii myös joidenkin eliöiden semiokemikaalina.


title: Sykloheksaanikarboksyylihappo

text: Huoneenlämpötilassa sykloheksaanikarboksyylihappo on värittömiä kiteitä tai nestettä. Yhdiste liukenee hieman veteen ja hyvin moniin orgaanisiin liuottimiin esimerkiksi etanoliin, kloroformiin ja petrolieetteriin. Sykloheksaanikarboksyylihappo on muiden karboksyylihappojen tavoin heikko happo ja sen pK-arvo on 4,9. Kuumennettaessa sykloheksaanikarboksyylihappoa kuparisuolojen läsnä ollessa yli 200 °C:n lämpötilaan hajoaa se syklohekseeniksi ja sykloheksanoniksi.


title: Sykloheksaanikarboksyylihappo

text: Sykloheksaanikarboksyylihappoa valmistetaan vedyttämällä bentsoehappoa ja katalyyttinä käytetään jalometalleja kuten palladiumia 150–170 °C:n lämpötilassa.


title: Sykloheksaanikarboksyylihappo

text: Sykloheksaanikarboksyylihappoa voidaan käyttää kaprolaktaamin valmistukseen sen ja nitrosyylirikkihapon välisellä reaktiolla. Sitä voidaan myös käyttää hyönteisten karkoittamiseen tarkoitetuissa aineissa ja kumien vulkanoinissa. Yhdisteellä on hedelmäinen maku, minkä vuoksi sitä käytetään aromiaineena muun muassa purukumeissa.


title: Ramla

text: Ramla on kaupunki Israelissa Keski-Israelin hallintoalueella. Kaupunki perustettiin umaijadien valtakaudella vuonna 716. Vuoden 2016 lopussa sen asukasluku oli 74 964. Ramlan asukkaiden valtaosa on juutalaisia, mutta kaupungissa on myös merkittävä arabivähemmistö, johon kuuluu muslimeja ja kristittyjä.


title: Ramla

text: Ramla sijaitsee Rehovotin ja Lodin kaupunkien välissä noin 25 kilometriä Jerusalemista luoteeseen. Kaupungin alue on rannikkotasankoa.


title: Ramla

text: Nykyisen Ramlan perusti umaijadikalifi Walid I:n veli Sulayman ibn Abd al-Malik vuonna 716. Ramla tarkoittaa arabiaksi hiekkaa ja nimi viittaa hiekkaiseen alueeseen, jolle kaupunki rakennettiin. Myöhemmin kalifiksi noussut Sulayman toimi tuolloin Palestiinan kuvernöörinä ja hän siirsi alueen hallinnollisen keskuksen Ramlaan Lodista ("Ludd"). Lodin asukkaat siirrettiin Ramlaan ja Lod raunioitui. Ramla linnoitettiin ja Sulayman aloitti useiden rakennusten, kuten moskeijan ja vettä kaupunkiin tuovan kanaalin rakentamisen. Yaqubi kuvaili kaupungin väestön koostuvan arabeista ja persialaisista. Muslimien lisäksi kaupungissa asui Lodista saapuneita kristittyjä, sekä samarialaisia ja juutalaisia. Kristityt pyhiinvaeltajat länsimaista tunsivat kaupungin aluksi nimellä "Ramula" ja ristiretkeläiset tekivät siitä hiippakunnan. 1100-luvulla ristiretkeläiset rakennuttivat kirkon, joka on nykyisin Djami 'al-Kabirin moskeija kaupungin itäosassa. Noin kolmannes kaupungista tuhoutui maanjäristyksessä vuonna 1033 ja Saladin tuhosi sen vuonna 1187 estääkseen ristiretkeläisiä valtaamasta sitä uudelleen. Kaupunki elpyi 1300-luvulla, mutta taantui jälleen osmanien valtakaudella. Napoléon käytti kaupunkia tukikohtanaan sotaretkellään Palestiinassa vuonna 1798.


title: Ramla

text: Vuonna 1890 Ramlan asukasluku oli 9 611 ja heidän valtaosansa oli muslimeja. Kaupungissa oli myös merkittävä kristitty vähemmistö ja pieni juutalainen vähemmistö. Juutalaiset muuttivat pois Palestiinan levottomuuksien aikana vuonna 1936. Suuri osa kaupungin muista asukkaista pakeni Israelin itsenäisyyssodanaikana vuonna 1948. Kaupungissa käytiin taisteluja israelilaisten ja Jordanian arabilegioonan välillä. Saman vuoden marraskuussa kaupungin asukasluku oli vain 1 547. Kaupunkiin alkoi muuttaa suuria määriä juutalaisia siirtolaisia ja vuonna 1961 sen asukasluku oli jo 20 548. Asukasluvun kasvun myötä myös kaupungin rakennettu alue kasvoi huomattavasti. Toisen intifadan aikana vuonna 2000 paikallisia synagogiasytytettiin tuleen ja vastaavasti kaupungin moskeija yritettiin polttaa.


title: Ramla

text: Ramlan talouden kulmakivi on teollisuus. Teollisuus on hyötynyt kaupungin sijainnista suurten liikenneväylien varrella, minkä lisäksi lähellä on Ashdodin satama. Ramlan teollisuustuotteisiin lukeutuvat esimerkiksi sementti, moottorit, säilykkeet ja puutarvikkeet. Kaupungin asukkaiden ansiot ovat kuitenkin olleet alhaisemmat, kuin Israelissa keskimäärin.


title: Ramla

text: Vuoden 2016 lopussa Ramlan asukasluku oli 74 964. Vuonna 2002 kaupungin asukasluku oli 62 800 ja heistä 80,5 % oli juutalaisia, 15,4 % muslimeja ja 4 % kristittyjä. Suuri osa kaupungin juutalaisista on maahanmuuttajia entisen Neuvostoliiton alueelta. Arabit ovat keskittyneet etenkin Ramlan vanhaankaupunkiin, joka on saanut lempinimen "Ghetto".


title: Eurajoen Veikot

text: Eurajoen Veikot on vuonna 1932 perustettu urheiluseura Eurajoelta. Seuralla on nykyisin toimintaa yleisurheilussa, hiihdossa, pesäpallossa ja suunnistuksessa.


title: Eurajoen Veikot

text: Pesäpallojaoston edustusjoukkue pelaa kaudella 2018 Suomen kolmanneksi korkeimmalla sarjatasolla, Suomensarjassa.


title: Eurajoen Veikot

text: Eurajoen Veikot pelaa Suomensarjan pesäpallo-ottelunsa Eurajoen liikuntakeskuksessa sijaitsevalla pesäpallokentällä. Kentän hiekkatekonurmi valmistui syksyllä 2011. Kentän vihkiäisotteluna pelattiin 29. huhtikuuta 2012 naisten Superpesiksen paikallisottelu Porin Pesäkarhujen ja Rauman Lukon välillä.


title: Lisa Henni

text: Lisa Henni (s. 19. syyskuuta 1982 Östersund) on ruotsalainen näyttelijä. Hän teki debyyttinsä vuonna 2010 näyttelemällä naispääosaa kriitikoiden ylistämässä "Rahalla saa" -elokuvassa.


title: Lisa Henni

text: Vuonna 2017 Henni näytteli poliisietsivä Sophie Borgia SVT:n rikoskomediamaisessa "Fallet" -sarjassa.


title: Krishna Deva Raya

text: Krishna Deva Raya oli eteläintialaisen Vijayanagaran kuningaskunnan hallitsija vuosina 1509-1529. Hänestä tuli maan hallitsija veljensä Vira Narasimha Rayan jälkeen vuonna 1509. Krishna Deva Raya laajensi valtakuntaa sotatoimin ja hänen aikakaudellaan Vijayanagara oli suurimmillaan. Hänen aikanaan maahan saapuivat myös ensimmäiset eurooppalaiset kauppiaat.


title: Ruby da Cherry

text: Aristos Petrou (kreik. Άριστος Πέτρου, "Áristos Pétrou", s. 22. huhtikuuta 1990 New Orleans, Louisiana, Yhdysvallat), taiteiljanimi Ruby da Cherry on yhdysvaltalainen rap-artisti ja tuottaja. Hän muodostaa serkkunsa $crimin kanssa $uicideboy$ nimeä kantavan rapduon.


title: Biseksuaalisuuden häivyttäminen

text: Biseksuaalisuuden häivyttäminen käsittelee taipumusta jättää huomiotta, poistaa, vääristää tai uudelleenselittää biseksuaalisuuden esiintymistä. Äärimuodossa biseksuaalisuuden häivyttäminen tarkoittaa biseksuaalisuuden olemassaolon kiistämistä. Biseksuaalisuus on saanut kasvanutta huomiota osana LGBT-liikettä. Sekä heteroseksuaalit että homoseksuaalit pyrkivät häivyttämään biseksuaalisuutta. Tutkimusten mukaan ihmisen läheisimmän sukulaisen, bonobon, edustajat ovat lähes kaikki biseksuaaleja.


title: Biseksuaalisuuden häivyttäminen

text: Tutkijan Kenji Yoshinon mukaan yksi syy häivyttämiseen on seksuaalisen suuntautumisen vakauttaminen. Siitä on sellainen hyöty että yksilön suuntautumista ei kyseenalaisteta jatkuvasti, mikä saattaisi aiheuttaa yksilölle ahdistusta. On olemassa yleinen käsitys, jonka mukaan biseksuaalit eivät ole vielä vain päättäneet suuntautumistaan, ja että yksilön täytyy perustavanlaatuisesti olla joko hetero- tai homoseksuaali. Toinen Yoshinon nostama syy on se, että seksuaalisuuden pitäisi kohdistua tiettyyn sukupuoleen, ja biseksuaalisuus lieventää kohteen sukupuolen merkitystä. Kolmas syy Yoshinon mukaan on yksiavioisuus eli monogamia, joka edellyttää paria.


title: Biseksuaalisuuden häivyttäminen

text: Biseksuaalisuuden käsite on uusi. Tutkija Alfred Kinsey kuvasi ja mittasi biseksuaalisuutta 1950-luvulla ja kannatti näkemystä, jonka mukaan seksuaalisuus on jatkumo. Kinseyn asteikon keskipaikkeille putoavat ihmiset ovat Kinseyn mukaan enemmän tai vähemmän biseksuaalisia. Kinseyn ajatuksiin muut tutkijat reagoivat jopa kiistämällä biseksuaalisuuden olemassaolon. Muut tutkijat kävivät vastaan kolmella eri argumentilla: biseksuaalit ovat heteroseksuaaleja jotka "vain tekevät kokeiluja", biseksuaalit ovat ihmisiä jotka ovat pakotettuja yhdestä sukupuolesta koostuviin laitoksiin (luostarit, vankilat) ja niissä kanssakävivät seksuaalisesti vastahankaisesti ainoan saatavilla olevan sukupuolen kanssa, biseksuaalit ovat homoseksuaaleja jotka eivät halunneet homoseksuaalin leimaa ja siksi esittivät olevansa kiinnostuneita myös vastakkaisesta sukupuolesta.


title: Biseksuaalisuuden häivyttäminen

text: Tutkijat ovat kiinnittäneet huomiota miesten välisiin bromance-suhteisiin. Tunnetasolla kahden miehen välinen syvä suhde voi olla tyydyttävämpi kuin suhde naisen kanssa. Miehet voivat puhua tunteistaan avoimesti toisilleen. Tutkijoiden mukaan homoseksuaalisuuden tultua hyväksytymmäksi miehet ovat saaneet tilaa syvempään ilmaisuun miesten välisissä suhteissa.


title: Biseksuaalisuuden häivyttäminen

text: Yliopistoissa opiskelevien nuorten naisten välisestä seksuaalisesta kanssakäymisestä uskotaan sellaista, että he ovat vain lupautuneet välttämään heteroseksuaalista kanssakäymistä valmistumiseen asti.


title: Kerstin Palm

text: Kerstin Ullasdotter Palm (s. 5. helmikuuta 1946 Malmö) on ruotsalainen miekkailija. Hän saavutti menestystä florettimiekkailussa. Palm oli ensimmäinen naisurheilija, joka osallistui seitsemiin olympialaisiin. Hänen ennätyksensä useimmissa olympialaisissa kilpailleena naisurheilijana rikottiin vuonna 2012. Ensimmäisen kerran hän osallistui Tokion olympialaisiin 1964. Viimeisiksi olympialaisiksi jäi Soulin olympialaiset 1988. Hänen paras sijoituksensa oli yksilökilpailun viides sija Meksikon olympialaissa. Hän voitti urallaan 44 Ruotsin mestaruutta, joista 23 aikuisten yksilökilpailuissa.


title: Kalle S. Tanner

text: Kalle Tanner (s. 1981) on suomalainen keittiömestari. Hän voitti Vuoden kokki -kilpailun vuonna 2018 työskennellessään tuolloin siuntiolaisessa Villa Störsvikissa. Aikaisemmin hän on työskennellyt mm. Ravintola Sundmans Krogissa sekä G.W. Sundmanssilla.


title: Kalle S. Tanner

text: Kalle toimii Eero Vottosen kanssa valmentajana Bocuse d’Or-kilpailijalle Ismo Sipeläiselle kaudella 2018–2019. Hän oli mukana valmentajatiimissä myös aiemmalla kaudella.


title: Kacey Bellamy

text: Kacey Bellamy (s. 22. huhtikuuta 1987 Westfield, Massachusetts) on yhdysvaltalainen jääkiekkoilija, joka pelaa puolustajana. Hän on voittanut olympialaisissa yhden kultamitalin ja kaksi hopeaa sekä MM-kilpailuissa seitsemän kultaa ja yhden hopean. Seuratasolla hän edustaa NWHL-seura Boston Pridea.


title: Kacey Bellamy

text: Bellamy on Yhdysvaltain maajoukkueessa voittanut olympiakultaa Pyeongchangissa 2018 sekä olympiahopeaa Vancouverissa 2010 ja Sotšissa 2014. Hän on voittanut maailmanmestaruuden vuosina 2008, 2009, 2011, 2013, 2015, 2016 ja 2017 sekä saavuttanut MM-hopeaa vuonna 2012. MM-kilpailuissa 2017 ja olympialaisissa 2018 hän oli joukkueen varakapteeni.


title: Kacey Bellamy

text: Bellamy edusti New Hampshiren yliopistoa vuosina 2005–2009, Boston Bladesia vuosina 2011–2015 sekä Boston Pridea vuodesta 2015.


title: Meghan Duggan

text: Meghan Duggan (s. 3. syyskuuta 1987 Danvers, Massachusetts) on yhdysvaltalainen jääkiekkoilija, joka pelaa puolustajana. Hän on voittanut olympialaisissa yhden kultamitalin ja kaksi hopeaa sekä MM-kilpailuissa seitsemän kultaa ja yhden hopean. Seuratasolla hän edustaa NWHL-seura Boston Pridea.


title: Meghan Duggan

text: Duggan on Yhdysvaltain maajoukkueessa voittanut olympiakultaa Pyeongchangissa 2018 sekä olympiahopeaa Vancouverissa 2010 ja Sotšissa 2014. Vuosien 2014 ja 2018 kisoissa hän oli joukkueen kapteeni. Hän on voittanut maailmanmestaruuden vuosina 2008, 2009, 2011, 2013, 2015, 2016 ja 2017 sekä saavuttanut MM-hopeaa vuonna 2007.


title: Meghan Duggan

text: Duggan on edustanut Wisconsinin yliopistoa vuosina 2006–2009 ja 2010–2011, Boston Bladesia 2011–2015, Buffalo Beautsia 2015–2016 sekä Boston Pridea vuodesta 2016.


title: Meghan Duggan

text: Duggan avioitui kanadalaisen jääkiekkoilijan Gillian Appsin kanssa syyskuussa 2018.


title: Viking Line NB 488A

text: NB 488A on Viking Linen tilaama rakenteilla oleva matkustaja-autolautta, jonka on arvioitu valmistuvan vuonna 2020 ja otettavan liikenteeseen alkuvuodesta 2021. Sitä rakennetaan Xiamen Shipbuilding Industry -telakalla Kiinassa. Tilauksen arvo on 194 miljoonaa euroa. Alus tulee liikennöimään Turku–Ahvenanmaa–Tukholma-reitillä, jolla se korvaa "M/S Amorellan". Sen linjaparina toimii "M/S Viking Grace". Nimi "NB 488A" on vain aluksen työnimi, ja lopullinen nimi julkistetaan myöhemmin.


title: Viking Line NB 488A

text: NB 488A rakennetaan "Viking Gracen" pohjalta, mutta energiatehokkuutta pyritään kehittämään edelleen. Alus on samanpituinen kuin "Viking Grace" mutta hieman leveämpi, minkä takia alus on yhdeksän prosenttia suurempi.


title: Viking Line NB 488A

text: Aluksen rakentaminen aloitettiin telakalla 3. syyskuuta 2018. Aluksen rakentamisen pohjoismaisiksi yhteistyökumppaneiksi mainitaan muun muassa Wärtsilä, Kone, Deltamarin ja Almaco.


title: Ruotsalainen juustokakku

text: Ruotsalainen juustokakku () on ruokalaji ja jälkiruoka, jonka juuret ulottuvat vuoteen 1538. Todennäköisesti se on kuitenkin ollut olemassa jo keskiajalla. Ruotsalainen juustokakku koostuu juustomassasta, joka kypsennetään uunissa. Kakun pääainesosat ovat maito, vehnäjauho ja juustonjuoksete. Ruotsalaista juustokakkua on myös ehdotettu Ruotsin kansallisruoaksi. Vuonna 2004 keskustalainen Margareta Andersson teki asiaa koskevan eduskunta-aloitteen.


title: Ruotsalainen juustokakku

text: Ruotsalainen juustokakku valmistetaan juoksettamalla maito juustonjuoksetteella. Kakusta on olemassa kaksi eri versiota: smålantilainen juustokakku ("Småländsk ostkaka") Smålandin maakunnasta sekä hälsinglantilainen juustokakku ("Hälsingeostkakan") Hälsinglandin maakunnasta. Näiden kahden kakun välillä on eroa niin maussa, reseptissä, rakenteessa kuin tarjoilussakin, joten niitä ei tule sekoittaa toisiinsa.


title: Ruotsalainen juustokakku

text: Smålantilainen juustokakku ("Småländsk ostkaka") sisältää tyypillisesti pääainesosien lisäksi myös makeaa mantelia, karvasmantelia, kananmunaa, kermaa ja hienosokeria. Koostumukseltaan se on rakeisempi kuin hälsinglantilainen juustokakku.


title: Ruotsalainen juustokakku

text: Smålantilainen juustokakku nautitaan useimmiten viileänä hillon (perinteisesti hapankirsikkahillon) ja kermavaahdon kera, mutta myös maito ja jäätelö sopivat lisukkeiksi. Juustokakku on smålantilaisessa joulupöydässä itsestäänselvyys.


title: Ruotsalainen juustokakku

text: Smålantilaisesta juustokakusta voidaan valmistaa yksinkertaistettu versio sekoittamalla ensin yhteen tuorejuustoa (esimerkiksi raejuustoa), kananmunaa, sokeria, mantelirouhetta sekä kermaa ja kypsentämällä lopuksi sekoitus uunissa.


title: Ruotsalainen juustokakku

text: Smålandissa järjestettiin ennen vanhaan suuret juhlat usein nyyttikesteinä, joihin jokainen osallistuva perhe toi mukanaan yhden ruokalajin. Oli suuri kunnia tuoda mukanaan juustokakku, sillä se oli osoitus hyvästä yhteiskunnallisesta asemasta ja siitä myös riitti syötävää monelle vieraalle. Tällainen juhla kuvaillaan Astrid Lindgrenin "Vaahteramäen Eemeli" -teoksessa.


title: Ruotsalainen juustokakku

text: Smålantilaisen perinteen mukaisesti juustokakun syöminen aloitetaan aina keskeltä. Erään teorian mukaan tapa juontaa juurensa entisaikaan, jolloin leipomisessa käytettiin tinapinnoitteista kuparikulhoa. Mikäli tinaan tuli halkeamia, sekoittui juustokakkuun myrkyllistä kuparia. Keskeltä aloittamalla ainakaan hienommat vieraat eivät tulleet syöneeksi niin paljon myrkkyä. Toiset ovat sitä mieltä, että perinne johtuu yksinkertaisesti siitä, että keskeltä kakku on kermaisin. Kuivemmat ja palaneemmat reunapalat säästettiin entisaikaan lapsille ja palvelusväelle.


title: Ruotsalainen juustokakku

text: Hälsinglantilainen juustokakku ("Hälsingeostkaka") sisältää ainoastaan, tai lähes ainoastaan, ruotsalaisen juustokakun pääainesosia. Kakusta on kuitenkin olemassa variaatioita, joissa käytetään myös kananmunaa. Resepti vaihtelee hieman maakunnan eri osissa.


title: Ruotsalainen juustokakku

text: Hälsinglantilaisen juustokakun tulee olla rakenteeltaan sileää ja ”narskuvaa”, kuten halloumi-juusto. Kakku leikataan siivuiksi ja lämmitetään kerman kanssa uunissa tai paistinpannulla. Tämän jälkeen kakku tarjoillaan perinteiden mukaisesti mehukastikkeen tai hillamerjojen sekä kermavaahdon kanssa. Juustokakku kuuluu perinteisesti myös useisiin Hälsinglandissa järjestettäviin tapahtumiin; esimerkiksi juhannus- ja kansanmusiikkijuhlissa tarjotaan usein juustokakkua.


title: Ruotsalainen juustokakku

text: Hälsinglandissa järjestetään vuosittain maailmanmestaruuskilpailut, jossa kilpaillaan parhaan hälsinglantilaisen juustokakun valmistuksessa. Vuonna 2009 kilpailussa oli 15 osallistujaa.


title: Ruotsalainen juustokakku

text: Vuonna 2010 ICA valitsi klassisen hälsinglantilaisen juustokakun modernisoidun version, "Hälsinge hambonin", Ruotsin parhaimmaksi uudeksi maakunnan perinneruuaksi. Kyseessä on chilillä ja pinjansiemenillä höystetty wokattu juustokakku. Resepti on julkaistu teoksessa "Sveriges nya landskapsrätter".


title: Ruotsalainen juustokakku

text: Vuoden 2015 "Matverk" -kilpailun Hälsinglandin osakilpailussa voiton veivät hälsinglantilaisella juustokakulla täytetyt suklaakonvehdit, jotka kantavat nimeä "Hälsingekulor" (suom. "hälsinglantilaiset kuulat”).


title: Ruotsalainen juustokakku

text: Eldrimner järjestää joka vuosi artesaaniruuan ruotsinmestaruuskilpailut ("SM i mathantverk"), joissa juustokakku on yksi kilpaluokka. Kyseisessä kilpailussa hälsinglantilainen juustokakku ja smålantilainen juustokakku kilpailevat samassa luokassa.


title: Ruotsalainen juustokakku

text: Ruotsalaisen juustokakun päivää ("ostkakans dag") on juhlittu marraskuun 14. päivänä vuodesta 2004 alkaen. Perinteen laittoi alulle vuoden 2003 keväällä perustettu yleishyödyllinen yhdistys "Ostkakans vänner" (suom. "Juustokakun ystävät").


title: Ruotsalainen juustokakku

text: Ruotsalaisen juustokakun ruotsinkielisen nimen ”ostkaka” englanninkielinen vastine on ”curd-cake”, joka tarkoittaa suoraan käännettynä suunnilleen ”rahka-kakkua” tai ”juustomassa-kakkua”.


title: Kotkon ulkomuseoalue

text: Kotkon ulkomuseoalue sijaitsee 300 metrin päässä Hauhon kirkosta Kotkon luonnonsuojelualueen laidalla. Alueelle on 1960-luvun aikana siirretty 1700-luvulla rakennettu Halpparin talo Kaukkalan kylästä, 1800-luvulla rakennettu mäkitupalaisen aitta Tuittulasta, savusauna Torvoilan kylästä ja Pappilan hirsihyyskä. Alueella on myös omilla paikoillaan sijaitsevat, vuoden 1760 tienoilla rakennettu paririihi, Pappilan viljamakasiini ja riihilato. Riihessä on mm. viljan käsittelyyn liittyviä esineitä ja ladossa on vanhoja ajoneuvoja ja hevostyökaluja.


title: Kotkon ulkomuseoalue

text: Halpparin talo on varustettu esittämään 1900-luvun alun valistuneen ja kunnalliseen toimintaan osallistuneen talonpojan kotia. Rakennus on ajalleen tyypillinen paritupatyyppinen rakennus: siinä on veranta, porstua, pirtti, isännän kamari ja kaksi vieraskamaria. Pappiloista ja kartanoista saadut vaikutteet näkyvät kamarien tapettiseininä ja uuden tyylin huonekaluina, mutta tuvan tummuneet hirsiseinät, vedellä ja hiekalla aikoinaan valkoisiksi hangatut leveät lattialankut, sekä koruton kalusto kertovat vielä vanhemmista ajoista.


title: Kotkon ulkomuseoalue

text: Ulkomuseoalue on avoinna yleisölle kesäkuun puolivälistä heinäkuun loppuun.


title: Jennifer Larmore

text: Jennifer Larmore (s. 21. kesäkuuta 1958 Atlanta, Georgia, Yhdysvallat) on yhdysvaltalainen oopperalaulaja, äänialaltaan mezzosopraano. Hän opiskeli Westminster Choir Collegessa New Jerseyssä, ja hänen opettajiaan olivat Robert McIver, John Bullock ja Regina Resnik.


title: Jennifer Larmore

text: Larmorella on kattava ohjelmisto, joka ulottuu barokkirooleista ja bel cantosta romanttiseen ja nykyaikaiseen taidemusiikkiin. Hän aloitti uransa Nizzan oopperassa esiintymällä Wolfgang Amadeus Mozartin oopperan "La clemenza di Tito" esityksessä. Sittemmin Larmore on esiintynyt muiden muassa Metropolitan-oopperassa, La Scalassa, Pariisin oopperassa, Deutsche Operissa ja Covent Gardenissa. Teoksia, joissa hän on tulkinnut rooleja, ovat olleet muiden muassa "Julius Caesar", "Sevillan parturi", "La Cenerentola", "Italialainen Algeriassa" ja "Lulu". Oopperoiden lisäksi Larmore on esittänyt myös sinfonista ohjelmistoa.


title: Jennifer Larmore

text: Larmore on voittanut useita palkintoja, kuten Gramophone-palkinnon ja Grammyn. Vuonna 2002 hänestä tehtiin Ordre des Arts et des Lettres'n "Chevalier" ansioistaan musiikin parissa.


title: Moskovan offensiivi

text: Moskovan offensiivi (ven. Московская Hаступательная Oперация) oli toisessa maailmansodassa tärkein Neuvostoliiton talven 1941 vastahyökkäyksistä Saksan armeijaa vastaan itärintamalla. Hyökkäys alkoi 5. joulukuuta 1941, jolloin puna-armeijan Kalinin rintama ja Lännen rintama hyökkäsivät Moskovan edustalle edennyttä Saksan keskistä armeijaryhmää vastaan. Puna-armeijan vallattua takaisin Kalinin, Klinin ja Sławcznogorskin kaupungit Neuvostoliiton Lounaan rintaman joukot liittyivät hyökkäykseen vallaten Jelecin, Kaługa ja Naro-Fomińskin kaupungit. Saksan 2. panssariarmeija ajettiin pois Tulan kaupungin lähistöltä. Saksalaiset oli 7. tammikuuta 1942 mennessä ajettu Moskovan lähistöltä.


title: Vihavuoden myllymuseo

text: Vihavuoden myllymuseo on Hauho-seuran ylläpitämä esinemuseo Vihavuodessa Hauholla Hämeenlinnassa Kanta-Hämeessä.


title: Vihavuoden myllymuseo

text: Ensimmäiset kirjalliset maininnat Hauhon Vihavuodessa sijaitsevasta, Sotjalan jakokunnalle kuuluvasta myllylaitoksesta, ovat vuodelta 1433. Kyseisessä asiakirjassa mainitaan myllyn olleen olemassa jo ikimuistoisista ajoista asti. Vihavuoden myllyä on hallinnut Rekolan myllärisuku vuodesta 1635 lähtien vuoteen 1938 asti. Tämän jälkeen mylly vuokrattiin ja se oli toiminnassa vuoteen 1958. Hauho-Seura sai haltuunsa lahkomyllyn, siihen kuuluvat rakennukset ja maa-alueen vuonna 1961 ja entisöi sen museoksi.


title: Vihavuoden myllymuseo

text: Myllymuseon alueella on mylly, paraatipytinki ja myllypirtti. Nykyinen mylly on rakennettu osittain virran päälle. Se tehtiin vuonna 1895 palaneen myllyn tilalle. Myllyssä on sisäkalusto tallella, mutta vesiratas ja voimansiirtolaitteet puuttuvat. Myllärin perheen ja myllymiesten asuntona ollut pirtti on kunnostettu. Se on käytössä kyläläisten ja Hauho-Seuran tilaisuuksissa. Myllypirtin vieressä oleva ”paraatipytinki” oli tarkoitettu alun perin arvohenkilöiden majapaikaksi. Rakennukset toimivat nykyään myllärinelämää esittelevänä esinemuseona.


title: Vihavuoden myllymuseo

text: Museo on avoinna kesäkuun puolivälistä heinäkuun loppuun.


title: Seksuaalinen joustavuus

text: Seksuaalinen joustavuus (engl. "sexual fluidity") tai joustava seksuaalisuus on selitysmalli, jonka mukaan ihmisen seksuaalisuus ei ole muuttumaton, vaan voi muuttua ihmisen elämän aikana. Joustava seksuaalisuus tarkoittaa, että henkilö voi elämänsä aikana osoittaa seksuaalista kiinnostuneisuutta molempia sukupuolia kohtaan. Tiede ei ole päässyt yksimielisyyteen siitä kuinka joustavaa seksuaalisuus on. Yleensä ihmisen seksuaalinen suuntautuminen on käsitetty pysyväksi ja muuttumattomaksi.


title: Seksuaalinen joustavuus

text: Varhaiset tutkimukset seksuaalisuudesta tehtiin miehillä. Joustava seksuaalisuus voi olla yleisempää naisten kuin miesten keskuudessa. Tämä tarkoittaisi, että joustava seksuaalisuus olisi enemmän naisten seksuaalisuuden piirre. Joustavasta seksuaalisuudesta on kirjoittanut Lisa M. Diamond teoksen "Sexual Fluidity: Understanding Women's Love and Desire".


title: Seksuaalinen joustavuus

text: Ainakin joillakin seksuaalinen suuntautuminen on vaihdellut elämän aikana. Näyttelijä Gillian Andersonin mukaan hänen joustavaa seksuaalisuuttaan ei voi lokeroida.


title: Seksuaalinen joustavuus

text: Seksuaalisen joustavuuden mahdollisuus on kasvattanut kiinnostusta uudestaan käännytysterapioita kohtaan. Jos seksuaalisuus on joustavaa, käännytysterapioita kehittävät ja tarjoavat uskovat kykenevänsä muuttamaan ihmisen seksuaalisen suuntautumisen. Kiinnostusta käännytysterapioita kohtaan ajaa ajatus siitä että samaan sukupuoleen kohdistuva kiinnostus on moraalitonta.


title: Hauho-seuran esinemuseo

text: Hauho-Seuran esinemuseo sijaitsee entisessä lainajyvästön makasiinissa aivan Hauhon harmaakivikirkon vieressä. Hauho-Seura aloitti pian perustamisensa jälkeen laajan esinekeräyksen ja lainajyvästöön tehty museo avattiin yleisölle juhannuksena 1950. Esinemuseon näyttely esittelee hauholaista talonpoikaiskulttuuria ja kirkollista esineistöä. Näytteillä on mm. viljan puinnissa, jauhatuksessa ja mittauksessa sekä hämäläisen sahdin valmistuksessa käytettyjä välineitä. Kyläsuutarin koneet ja työkalut muodostavat myös mielenkiintoisen kokoelman.


title: Hauho-seuran esinemuseo

text: Museon arvokkain osasto on yläkertaan rakennettu pieni kappeli, johon on talletettu kirkosta poistetut katolisen ajan pyhimyspatsaat ja hauholaisen kansantaiteilijan, ruotusotamies Korlerin 1772 tekemät lehterimaalaukset, jotka kuvaavat Raamatun tapahtumia ja karun kansanmiehen uskonnollisia näkemyksiä. Katossa riippuvat kirkon vanhat kynttiläkruunut. Museossa on esillä myös kiertokoulun oppimateriaalia ja suutarin esineistöä. Vuonna 2006 uusittu näyttelyn osa kertoo vuoden 1918 tapahtumista Hauholla.


title: Hauho-seuran esinemuseo


title: Lamaštu

text: Lamaštu tai Lamashtu, sumeriksi Dimme, on Mesopotamian mytologiassa kauhistuttavin naispuolisista demoneista, taivaan jumala Anun (An) tytär. Lamaštu tappoi lapsia, joi ihmisten verta ja söi heidän lihaansa. Lamaštulla oli seitsemän nimeä, ja manauksissa häntä kutsutiin seitsemäksi noidaksi. Lamaštu piinasi ihmisiä monin tavoin, häiritsi unta ja sai aikaan painajaisia, tuhosi kasvit, pilasi joet ja purot, kahlitsi miehet, aiheutti keskenmenoja ja toi taudit.


title: Lamaštu

text: Lamaštu kuvattiin usein amuleteissa leijonan- tai linnunpäisenä naishahmona. Hänellä on kummassakin kädessään kaksipäinen käärme, ja hän imetti toisella rinnallaan koiraa, toisella sikaa.


title: Shafi Goldwasser

text: Shafrira Goldwasser on israelilais-yhdysvaltalainen tietojenkäsittelytieteilijä. Hän on tutkinut urallaan erityisesti kryptografiaa.


title: Shafi Goldwasser

text: Goldwasser syntyin israelilaisille vanhemmille New Yorkissa vuonna 1958. Hän kävi koulun Israelissa, mutta palasi Yhdysvaltoihin suorittamaan yliopisto-opintoja. Goldwasser opiskeli matematiikkaa Carnegie Mellon -yliopistossa, jossa hän kiinnostui ohjelmoinnista. Hän hakeutui opiskelemaan tietojenkäsittelytiedettä Kalifornian yliopistoon. Siellä hän tutstui Silvio Micaliin, jonka kanssa hän kehitti Goldwasser-Micali kryptosysteemin ja jonka kanssa hänet myöhemmin palkittiin Turing-palkinnolla.


title: Shafi Goldwasser

text: Valmistuttuaan Berkleystä vuonna 1984, hän siirtyi postdoc-opiskelijaksi Massachusetts Institute of Technologyyn. Jatko-opintojensa jälkeen hän jatkoi MIT:ssä työntekijänä ja hänestä tuli MIT:n professori vuonna 1997. Vuodesta 1992 eteenpäin hän on toiminut myös Israelissa sijaitsevan Weizmann-instituutin tietojenkäsittelytieteen ja sovelletun matematiikan professorina.


title: Shafi Goldwasser

text: Goldwasserille on myönnetty Gödel-palkinto kahdesti. Ensimmäisen kerran hän sai sen vuonna 1993 yhdessä Silvio Micalin ja Charles Rackoff kanssa kirjoittamansa tutkimuksen perusteella. Toisen kerran palkinto myönnettiin hänelle vuonna 2001, jolloin hän sai sen yhdessä Uriel Feigen, Laszlo Lovászin, Shmuel Safran ja Mario Szegedy kanssa julkaisemansa tutkimuksen perusteella.


title: Shafi Goldwasser

text: Goldwasserille myönnettiin Turing-palkinto vuonna 2012 ja Grace Murray Hopper -palkinnon vuonna 1996.


title: Käte Bosse-Griffiths

text: Käte Bosse-Griffiths (16. kesäkuuta 1910 – 4. huhtikuuta 1998) oli saksalaissyntyinen egyptologi, joka ryhtyi muutettuaan Walesiin kymrinkieliseksi kirjailijaksi.


title: Brianna Decker

text: Brianna Decker (s. 13. toukokuuta 1991 Dousman, Wisconsin) on yhdysvaltalainen jääkiekkoilija, joka pelaa hyökkääjänä. Hän on voittanut olympialaisissa yhden kulta- ja yhden hopeamitalin sekä MM-kilpailuissa viisi kultaa ja yhden hopean. Seuratasolla hän edustaa NWHL-seura Boston Pridea.


title: Brianna Decker

text: Decker on Yhdysvaltain maajoukkueessa voittanut olympiakultaa Pyeongchangissa 2018 sekä olympiahopeaa Sotšissa 2014. Hän on voittanut maailmanmestaruuden vuosina 2011, 2013, 2015, 2016 ja 2017 sekä saavuttanut MM-hopeaa vuonna 2012. MM-kilpailuissa 2017 hänet valittiin kisojen arvokkaimmaksi pelaajaksi ja parhaaksi hyökkääjäksi. MM-kilpailuissa 2013 ja 2015 hänet nimettiin kisojen tähdistökentälliseen. Hän oli joukkueen varakapteeni MM-kilpailuissa 2015 ja olympialaisissa 2018.


title: Brianna Decker

text: Decker on edustanut Wisconsinin yliopistoa vuosina 2009–2013, Boston Bladesiä 2014–2015 sekä Boston Pridea vuodesta 2015. Hänet valittiin NWHL:n arvokkaimmaksi pelaajaksi 2016 ja 2017.


title: Kendall Coyne

text: Kendall Coyne (s. 25. toukokuuta 1992 Oak Lawn, Illinois) on yhdysvaltalainen jääkiekkoilija, joka pelaa hyökkääjänä. Hän on voittanut olympialaisissa yhden kulta- ja yhden hopeamitalin sekä MM-kilpailuissa viisi kultaa ja yhden hopean. Seuratasolla hän edustaa Minnesota Whitecapsiä.


title: Kendall Coyne

text: Coyne on Yhdysvaltain maajoukkueessa voittanut olympiakultaa Pyeongchangissa 2018 sekä olympiahopeaa Sotšissa 2014. Hän on voittanut maailmanmestaruuden vuosina 2011, 2013, 2015, 2016 ja 2017 sekä saavuttanut MM-hopeaa vuonna 2012.


title: Kendall Coyne

text: Coyne on edustanut Northeastern Universityä vuosina 2011–2013 ja 2014–2016 sekä Minnesota Whitecapsiä vuodesta 2016.


title: Emily Pfalzer

text: Emily Pfalzer (s. 14. kesäkuuta 1993 Getzville, New York) on yhdysvaltalainen jääkiekkoilija, joka pelaa puolustajana. Hän on voittanut olympialaisissa yhden kultamitalin sekä MM-kilpailuissa kolme kultaa. Seuratasolla hän edustaa NWHL-seura Buffalo Beautsia.


title: Emily Pfalzer

text: Pfalzer on Yhdysvaltain maajoukkueessa voittanut olympiakultaa Pyeongchangissa 2018. Hän on voittanut maailmanmestaruuden vuosina 2015, 2016 ja 2017. Alle 18-vuotiaiden MM-kilpailuissa hän voitti kultaa vuonna 2011 ja hopeaa vuonna 2010.


title: Emily Pfalzer

text: Pfalzer on edustanut Boston Collegea vuosina 2011–2015 sekä Buffalo Beautsia vuodesta 2015.


title: Lee Stecklein

text: Lee Stecklein (s. 23. huhtikuuta 1994 Saint Paul, Minnesota) on yhdysvaltalainen jääkiekkoilija, joka pelaa puolustajana. Hän on voittanut olympialaisissa yhden kulta- ja yhden hopeamitalin sekä MM-kilpailuissa neljä kultaa. Seuratasolla hän on edustanut Minnesotan yliopistoa vuosina 2012–2013 ja 2014–2017.


title: Lee Stecklein

text: Stecklein on Yhdysvaltain maajoukkueessa voittanut olympiakultaa Pyeongchangissa 2018 sekä olympiahopeaa Sotšissa 2014. Pyeongchangin turnauksessa hän pelasi joukkueestaan eniten, keskimäärin 22.17 minuuttia yhdessä ottelussa. Hän on voittanut maailmanmestaruuden vuosina 2013, 2015, 2016 ja 2017.


title: Gerald Stano

text: Gerald Eugene Stano (12. syyskuuta 1951 – 23. maaliskuuta 1998), synt. Paul Zeininger, oli yhdysvaltalainen sarjamurhaaja, joka murhasi vähintään 22 naista. Hän itse tunnusti murhanneensa 41.


title: Gerald Stano

text: Stano syntyi Schenectadyssa, New Yorkissa. Hänen äitinsä ei pitänyt huolta Geraldista, ja antoi hänet adoptoitavaksi kuuden kuukauden ikäisenä. Stano oli kuitenkin joutunut olemaan paljon yksin äitinsä lähes hylättyä hänet. Hänen kerrottiin olevan siinä kunnossa, ettei adoptio tule kysymykseen, sillä lääkärit totesivat hänen olevan lähes "eläimellisellä tasolla" psyykkisesti. Hänen äitinsä piti hänestä niin huonosti huolta, että Stano joutui jopa syömään omaa ulostettaan selviytyäkseen.


title: Gerald Stano

text: Stanon adoptoi lopulta Norma Stano -niminen nainen, joka oli ammatiltaan sairaanhoitaja, ja nimesi pojan lopulta "Gerald Eugene Stanoksi". Stanot olivat rakastavia vanhempia, mutta kurinpidolliset ongelmat vaivasivat Stanoa koko hänen elämänsä ajan, mikä aiheutti ongelmia perhe-elämässä.


title: Gerald Stano

text: Gerald Stano sai pääasiassa huonoja arvosanoja koulussa muissa aineissa paitsi musiikissa, jossa hänen kerrottiin olevan erityisen lahjakas.


title: Gerald Stano

text: Stano oli yökastelija 10-vuotiaaksi asti. Hän valehteli pakonomaisesti ja oli vakavasti koulukiusattu, eikä juurikaan tullut toimeen toisten samanikäisten lasten kanssa.


title: Gerald Stano

text: 14–15-vuotiaana hänet pidätettiin hänen kutsuttuaan palokunnan paikalle ilman varsinaista syytä tai tulipaloa ja myöhemmin uudestaan hänen heiteltyään kivillä ohiajavia autoja sillalta.


title: Gerald Stano

text: Hän suoritti high schoolin 21-vuotiaana, eikä pyrkinyt tämän jälkeen collegeen, mutta kuitenkin valmistuttuaan ilmoittautui ATK-kouluun, josta valmistuttuaan pääsi töihin paikalliseen sairaalaan. Työ ei ollut pitkäaikainen, sillä hänet erotettiin varastettuaan rahaa kollegoiltaan.


title: Gerald Stano

text: Hän muutti myöhemmin adoptiovanhempiensa kanssa Ormondo Beachille Floridaan. Hän vaihtoi usein työpaikkaa, yleensä tulleensa erotetuksi varastettuaan rahaa kollegoiltaan tai olemalla myöhässä töistä.


title: Gerald Stano

text: Virallisesti Stano myönsi aloittaneensa murhasarjan 1970-luvun alussa, mutta myös kertoi aloittaneensa jo 18-vuotiaana 1960-luvun lopulla. Useita nuoria naisia ja tyttöjä oli kadonnut Stanon asuinalueelta ja sen läheisyydestä tuona aikana, mutta todisteiden puuttuessa Stanoa ei tuomittu.


title: Gerald Stano

text: Stano murhasi pääasiassa Floridassa ja New Jerseyssä. Hänet pidätettiin Donna Hensley -nimisen prostituoidun tultua verta valuvana poliisiasemalle: Hensley kertoi Stanon viillelleen häntä.


title: Gerald Stano

text: Stano myönsi ensimmäisen murhansa tapahtuneen New Jerseyssä vuonna 1969. Hän myös myönsi murhanneensa kuusi muuta naista Pennsylvaniassa. Hänen Floridaan muuttonsa jälkeen hänen arvellaan murhanneen kolmekymmentä naista tai enemmän. Hän sai lopulta kuolemantuomion vuonna 1973 tapahtuneesta 17-vuotiaan liftarin kuoliaaksi puukottamisesta.


title: Gerald Stano

text: 29-vuotiaaksi mennessä hän joutui vankilaan 41 naisen murhasta. Stanon uhrit olivat tapettu erilaisilla tavoilla, kuten esimerkiksi ampumalla, kuristamalla ja puukottamisella, mutta Stano ei ollut raiskannut yhtäkään uhriaan. Istuessaan vankilassa hän istui samassa sellissä sarjamurhaaja Ted Bundyn kanssa, kunnes tämä teloitettiin vuonna 1989.


title: Gerald Stano

text: Stano teloitettiin 46-vuotiaana sähkötuolissa 23. maaliskuuta 1998 Floridan osavaltion vankilassa. Viimeisenä aterianaan Stano söi pihvin, perunoita hapankerman ja pekonisuikaleiden kanssa, salaattia homejuustokastikkeella, papuja, puoli gallonaa minttu-suklaamuru-jäätelöä ja kaksi litraa Pepsiä.


title: Gerald Stano

text: Viimeisinä sanoinaan hän julisti syyttömyyttään ja että hän oli tunnustanut murhat joihin hänellä ei ollut mitään osallisuutta:


title: Gerald Stano

text: Tutkimuksissa eräästä Stanon uhrista löytyi valkoisen miehen häpykarvoja, mutta ne eivät kuuluneet Stanolle. Tätä ei koskaan tutkittu tarkemmin, eikä siitä koskaan puhuttu Stanon oikeudenkäynnissä. Karvat tuhottiin pian Stanon teloituksen jälkeen, eikä niiden alkuperä koskaan selvinnyt.


title: Gerald Stano

text: Joitakin vuosia Stanon kuoleman jälkeen tämän epäiltiin olleen ennemmin sarjatunnustaja kuin sarjamurhaaja, tunnustaessaan tuntemattomaksi jääneestä syystä murhat joihin ei itse syyllistynyt.


title: Vera Jocić

text: Vera Jocić ,makedoniaksi Вера Јоциќ, serbiaksi Вера Јоцић, (21. elokuuta 1923 Sindjelić – 22. toukokuuta 1944 Sasa) oli jugoslavialainen partisaani ja hänet nimitettiin postuumisti Jugoslavian kansan sankariksi. Hän on insproinut makedonialaista runoilijaa Aco Šopovia, joka teki Jocićista kertovan laulun "Silmät"


title: Vera Jocić

text: Jocićin vanhemmat olivat muuttaneet Makedoniaan Serbiasta. Toisen maailmansodan aikana Bulgaria miehitti Makedonian. Jocic liittyi tämän jälkeen Makedonian partisaaneihin. Sasan kylässä käydyssä kahakassa hän haavoittui ja kuoli vammoihinsa.


title: Tranquility Base Hotel & Casino

text: Tranquility Base Hotel & Casino on brittiläisen rockyhtye Arctic Monkeysin kuudes studioalbumi, joka julkaistiin Domino Recordsin kautta 11. toukokuuta 2018. Se on yhtyeen ensimmäinen julkaisu sitten vuoden 2013 albumin "AM".


title: Tranquility Base Hotel & Casino

text: Albumin nimi, kansikuva, julkaisupäivämäärä ja kappaleet julkistettiin 5. huhtikuuta 2018. Albumin on tuottanut Arctic Monkeysin pitkäaikainen tuottaja James Ford ja yhtyeen laulaja Alex Turner.


title: Tranquility Base Hotel & Casino

text: Kappaleen ”Four Out of Five” musiikkivideo julkaistiin videopalvelu YouTubessa 13. toukokuuta 2018.


title: Tranquility Base Hotel & Casino

text: "Tranquility Base Hotel & Casino" sai kriitikoilta pääosin positiivisen vastaanoton, mutta se jakoi yhtyeen fanien mielipiteitä paljon.


title: Tranquility Base Hotel & Casino

text: Kaikki kappaleet säv. ja san. Alex Turner.


title: Dorothy Nimmo

text: Dorothy Nimmo (1932 Manchester – toukokuu 2001 Yorkshire) oli brittiläinen runoilija. Hän julkaisi kuusi runoteosta ja tämän lisäksi kolme pamflettia sekä eräitä novelleja. Hänelle myönnettiin vuonna 1996 Cholmondeley-palkinto.


title: Dorothy Nimmo

text: Nimmo opiskeli Yorkin ja Cambridgen yliopistoissa. Hän toimi Lontoossa näyttelijänä ja asui 1960-luvulla Genevessä, mutta palasi Englantiin vuonna 1970 ja asettui Peterboroughiin. Hän kasvatti neljä lasta. Vuonna 1980 hän erosi puolisostaan ja muutti Lancasteriin, jossa hän liittyti ensimmäiselle luovan kirjoittamisen kurssilleen. Vuonna 1989 hän sai "Master of Arts" -oppiarvon Lancasterin yliopistosta. Hän vietti vielä yhdeksän kuukautta ulkomailla, tällä kertaa Pennsylvaniassa eräässä kveekarien keskuksessa; palattuaan kotimaahansa hän asui Gloucesterissa ja toimi muun muassa kasvisravintolan kokkina.


title: Alyson Noël

text: Alyson Noël (s. 3. joulukuuta 1965 Laguna Beach, Kalifornia) on yhdysvaltalainen kirjailija. Hänen keskeinen tuotantonsa on fantasiaromaaneita ja -romaanisarjoja.


title: Kali Flanagan

text: Kali Flanagan (s. 19. syyskuuta 1995 Winchester, Massachusetts) on yhdysvaltalainen jääkiekkoilija, joka pelaa puolustajana. Hän on voittanut Yhdysvaltain maajoukkueen pelaajana olympiakultaa Pyeongchangissa 2018 sekä MM-kultaa kotikisoissaan 2017. Seuratasolla hän on edustanut Boston Collegen joukkuetta vuodesta 2014.


title: Musa Baluku

text: Musa Baluku on ugandalais-kinšasankongolaisen aseistautuneen ryhmän Liittoutuneiden kansanvaltaisten voimien (ADF) johtaja. Hänen arvonimensä on šeikki. Ryhmä vastustaa Ugandan presidentti Yoweri Musevenin politiikkaa tekemällä hyökkäyksiä, joissa se surmaa ihmisiä.


title: Musa Baluku

text: Vuonna 2009 Baluku toimi imaamina Kansanvaltaisten voimien Naduin leirin moskeijassa ja sekä ryhmän varajohtajana.


title: Musa Baluku

text: Vuonna 2013 Baluku toimi ryhmän poliittisena ylikomissaarina ja päätuomarina. Huhtikuussa 2014 Balukusta tuli Benin koillispuolella toimivan ADF:n ryhmän johtaja. YK:n mukaan Kansanvaltaiset voimat hajautui toukokuussa 2014 kahteen ryhmään sen jälkeen, kun Kongon armeija teki ratsian heidän asuinalueilleen. Toista ryhmää johti ryhmän perustaja ja johtaja Jamil Mukulu ja toista Baluku.


title: Musa Baluku

text: Vuonna 2015 Baluku toimi varajohtajana. Baluku siirtyi johtajaksi kesäkuussa 2015, kun ryhmän aiempi johtaja Mukulu oli pidätetty Tansaniassa. Ryhmän varajohtajaksi tuli Hood Lukwago.


title: Musa Baluku

text: 28. joulukuuta 2017 Ugandan armeijan Kansanvaltaisten voimien vastaisista toimista vastaava tiedottaja sanoi, että armeijan saamien epävarmojen tietojen mukaan Baluku on haavoittunut hyökkäyksessä, jonka armeija teki 22. joulukuuta ryhmän asuinalueille metsikössä Kongon puolella.


title: Musa Baluku

text: Daily Monitor -lehden mukaan Baluku on naimisissa Mukulun tytärpuoli Stellan kanssa.


title: Moniza Alvi

text: Moniza Alvi (s. 1954 Lahore) on brittiläinen runoilija. Hän on alun perin lähtöisin Lahoren kaupungista Pakistanista, mutta on asunut Yhdistyneessä kuningaskunnassa jo muutamien kuukausien ikäisestä lähtien. Vuonna 1991 voitettuaan yhdessä Poetry Business Prizen Alvi ja Peter Daniels julkaisivat "Peacock Luggage" -runokokoelman. Sittemmin Alvi on jatkanut omien runoteostensa julkaisemista. Hänen saamiensa tunnustusten joukossa on Cholmondeley-palkinto vuodelta 2002.


title: Moniza Alvi

text: Alvi asuu Norfolkissa ja on toiminut myös opetustehtävissä.


title: Haley Skarupa

text: Haley Skarupa (s. 3. tammikuuta 1994 Washington) on yhdysvaltalainen jääkiekkoilija, joka pelaa hyökkääjänä. Hän on voittanut olympialaisissa yhden kultamitalin sekä MM-kilpailuissa kolme kultaa. Seuratasolla hän edustaa NWHL-seura Boston Pridea.


title: Haley Skarupa

text: Skarupa on Yhdysvaltain maajoukkueessa voittanut olympiakultaa Pyeongchangissa 2018 sekä maailmanmestaruuden vuosina 2015, 2016 ja 2017. Alle 18-vuotiaiden MM-kilpailuissa hän voitti kultaa vuonna 2011 sekä hopeaa vuosina 2010 ja 2012.


title: Haley Skarupa

text: Skarupa edusti Boston Collegen joukkuetta vuosina 2012–2016. Kaudella 2016–2017 hän pelasi Connecticut Whalessä, josta hän siirtyi seuraavaksi kaudeksi Boston Prideen.


title: Charlene de Carvalho-Heineken

text: Charlene Lucille de Carvalho-Heineken (s. , Amsterdam, Alankomaat) on hollantilainen, Lontoossa asuva perijätär, yritysjohtaja ja miljardööri.


title: Charlene de Carvalho-Heineken

text: Hän omistaa 23 prosentin osuuden panimojätti Heineken Internationalista ja on toiminut yhtymän hallintoneuvoston jäsenenä vuodesta 1988. Hän peri omistuksen pitkään yhtymän toimitusjohtajana toimineelta isältään Freddy Heinekenilta vuonna 2002.


title: Charlene de Carvalho-Heineken

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 86. rikkaimmaksi ihmiseksi ja 10. rikkaimmaksi naiseksi. Tuolloin hänen tai hänen perheensä varallisuudeksi arvioitiin oli 15,8 miljardia dollaria.


title: Charlene de Carvalho-Heineken

text: Charlene de Carvalho-Heineken koulutukseltaan Leidenin yliopistosta valmistunut oikeustieteen tohtori. Hän on naimisissa juristi, lapsinäyttelijä ja olympiahiihtäjä Michel de Carvalhon kanssa; Michel on Charlenen ohella panimoyhtymän hallituksen jäsen ja toimeenpaneva johtaja. Viiden lapsen äiti. Lapsista Alexander Alfred Charles de Carvalho (s.1984) työskenteli myös panimoalan johtajana ja toimi panimoyhtymän hallituksessa.


title: Metyylidopa

text: Metyylidopa eli alfametyylidopa on vanha, muun muassa Suomessa käytöstä poistettu verenpainelääke, jota on käytetty esimerkiksi diureettien ohella vaikean tai raskauden aikaisen kohonneen verenpaineen hoitoon.


title: Metyylidopa

text: Metyylidopa saa aikaan verenpainetta alentavan vaikutuksen muuntumalla kehossa α-metyylinorepinefriiniksi, joka on metyylidopan varsinaisen vaikutuksen aikaansaava aineenvaihdunnan tuote (metaboliitti). Tämä metaboliitti estää norepinefriinin (noradrenaliinin) sitoutumista α-adrenergisiin reseptoreihin, jolloin norepinefriini ei saa aikaan muun muassa verisuonia supistavaa ja syketiheyttä lisäävää, ja siten verenpainetta kohottavaa vaikutustaan.


title: Metyylidopa

text: Lisäksi metyylidopa vähentää verenpainetta kohottavien epinefriinin ja norepinefriinin tuottoa salpaamalla näitä tuottavaa DOPA-dekarboksylaasia. Tämä metyylidopan verenpainetta alentava vaikutustapa on kuitenkin lähes merkityksetön suhteessa sen yllä kuvattuun sitoutumista etävään vaikutustapaan.


title: Metyylidopa

text: Metyylidopa myös vähentää serotoniinin ja dopamiinin takaisinkiertoa hermojen synapseissa. Lääke vähentää veren virtauksen vastusta pienissä valtimoissa, ja paine laskee etenkin pystyasennossa. Aineen imeytymisessä elimistöön suolistossa on vaihtelevaa, usein 25 prosentin luokkaa.


title: Metyylidopa

text: Sivuvaikutuksena metyylidopalla on pystyasennossa ilmenevä huimaus pään verenkierron heiketessä, ei kuitenkaan kovin vakavana. Lisäksi voi ilmetä väsymystä ja masennusta sekä ekstrapyramidaalioireita, suun kuivumisen tunnetta sekä turvotuksia. Vakavampaa on mahdollinen sydämen vajaatoiminnan vaikeutuminen suolan ja nesteen jäämien kasvun vuoksi. Toisinaan lääkkeen käytön yhteydessä on tavattu myös hemolyyttistä anemiaa ja maksakirroosia. Lääkkeen äkillinen lopettaminen voi johtaa voimakkaaseen verenpaineen nousuun.


title: Metyylidopa

text: Tunnettuja metyylidopan kauppanimiä olivat Aldomet, Dopamet ja Sembrina.


title: Markku Puntila

text: Markku Antero Puntila (s. 21. tammikuuta 1937) on valtiotieteen tohtori, joka toimi Suomen Pankin tutkijana, osastopäällikkönä, johtajana ja johtokunnan jäsenenä.


title: Markku Puntila

text:
Markku Puntilan isä oli L. A. Puntila.
Hän tuli ylioppilaaksi 1955 ja valmistui valtiotieteen kandidaatiksi 1960 ja väitteli valtiotieteen tohtoriksi Helsingin yliopistossa 1970. Puntila toimi Suomen Pankissa ylimääräisenä tutkijana 1960–1969, tutkijana 1969–1970, osastopäällikkönä 1970–1971, johtajana 1972–1990 ja johtokunnan jäsenenä 1990–1991, oltuaan johtokunnan vs. jäsen jo vuonna 1983. Ns. vahvan markan politiikan kannattajana tunnettu Puntila erosi tästä tehtävästä syksyllä 1991, Suomen Pankissa hän ehti työskennellä 31 vuotta.


title: Amanda Pelkey

text: Amanda Pelkey (s. 29. toukokuuta 1993 Montpelier, Vermont) on yhdysvaltalainen jääkiekkoilija, joka pelaa hyökkääjänä. Hän on voittanut yhden olympiakullan sekä kaksi maailmanmestaruutta. Seuratasolla hän edustaa NWHL-seura Boston Pridea.


title: Amanda Pelkey

text: Pelkey on Yhdysvaltain maajoukkueessa voittanut olympiakultaa Pyeongchangissa 2018 sekä maailmanmestaruuden vuosina 2016 ja 2017. Alle 18-vuotiaiden MM-kilpailuissa hän voitti kultaa vuosina 2009 ja 2011 sekä hopeaa vuonna 2010.


title: Amanda Pelkey

text: Pelkey on edustanut Vermontin yliopistoa vuosina 2011–2015 sekä Boston Pridea vuodesta 2015.


title: Ampumahiihdon Suomen-mestaruuskilpailut 2015

text: Vuoden 2015 ampumahiihdon Suomen-mestaruuskilpailut järjestettiin Raahen Hiihtomajalla 27.–29.3.2015. Kilpailujen järjestävä seura oli Saloisten Reipas. Suomen-mestaruuksista kilpailtiin viesteissä, pikakilpailuissa ja yhteislähdöissä. Samalla kilpailtiin nuorten sarjojen SM-mitaleista.


text: Päivämäärä: 27. maaliskuuta


text: Päivämäärä: 28. maaliskuuta


text: Päivämäärä: 29. maaliskuuta


title: Ellen Church

text: Ellen Church (22. syyskuuta 1904 Cresco, Iowa, Yhdysvallat – 22. elokuuta 1965) oli yhdysvaltalainen sairaanhoitaja ja lentäjä ja maailman ensimmäinen lentoemäntä.


title: Ellen Church

text: Church syntyi Crescon kaupungissa Iowassa 22. syyskuuta 1904. Nuorena hän oli katsomassa lentonäytöstä ja päätti, että opettelisi lentämään. Cresco High Schoolista valmistuttuaan hän opiskeli sairaanhoitajaksi ja työskenteli sairaalassa San Fransiscossa. Samalla hän otti lentotunteja. Church tiedusteli Boeing Air Transportin (BAT) Steve Stimpsonilta, palkkaisiko tämä hänet lentäjäksi, mutta sai kielteisen vastauksen. Sen sijaan Stimpson suostui Churchin ajatukseen palkata sairaanhoitajia, jotka voisivat rauhoittaa lentopelkoisia ja auttaa matkapahoinvoinnista kärsiviä. Stimpson arveli lentoemäntien tuovan yhtiölle paljon julkisuutta, ja sai suostuteltua esimiehensä palkkaamaan Churchin päälentoemännäksi. Hänen lisäkseen palkattiin seitsemän muuta sairaanhoitajaa kolmen kuukauden koeajalle.


title: Ellen Church

text: ”Taivastyttöjen”, kuten BAT heitä nimitti, oli oltava sairaanhoitajia, alle 25-vuotiaita, naimattomia, korkeintaan 163-senttisiä ja alle 52-kiloisia. Rajoitukset johtuivat käytännön syistä, sillä pidemmät lentoemännät eivät olisi mahtuneet lentokoneiden mataliin matkustamoihin ja kapeille käytäville, ja koska koneiden kapasiteetti oli rajallinen, emäntien tuli olla mahdollisimman kevyitä. Matkustajien hoitamisen, rauhoittelun ja palvlemisen lisäksi lentoemäntien työnkuvaan kuului matkatavaroiden lastaaminen, penkkien löystyneiden kiinnitysten kiristäminen, tankkaamisessa avustaminen ja koneen työntäminen lentäjien apuna hangaariin. Palkka oli kuitenkin hyvä, 125 dollaria kuukaudessa.


title: Ellen Church

text: Churchista tuli ensimmäinen lentoemäntä 15. toukokuuta 1930, kun hän lensi Boeing 80A -koneessa Oaklandista Chicagoon. Lento kesti 20 tuntia, välilaskuja tehtiin 13 ja kyydissä oli 14 matkustajaa. Churchin ura lentoemäntänä loppui kuitenkin jo 18 kuukauden jälkeen hänen loukkaannuttuaan auto-onnettomuudessa. Hänen johtamansa lentoemäntäkokeilu oli siitä huolimatta menestys, ja myös muut lentoyhtiöt alkoivat pian palkata lentoemäntiä.


title: Ellen Church

text: Lentoemännän uransa jälkeen Church suoritti Minnesotan yliopistossa sairaanhoitajan korkeakoulututkinnon. Toisen maailmansodan sytyttyä Church liittyi armeijan lääkintäjoukkoihin lentäjäksi. Hän evakuoi haavoittuneita sotilaita Italiasta ja Afrikasta ja koulutti vuonna 1944 lääkintähenkilöstöä Normandian maihinnousua varten.


title: Ellen Church

text: Sodan jälkeen Church muutti Terre Hauteen Indianaan, jonka Union Hospitalin päähoitaja hänestä tuli. Hän meni vuonna 1964 naimisiin Terre Hauten First National Bankin johtaja Leonard Briggs Marshalin kanssa. Church kuoli 22. elokuuta 1965 ratsastusonnettomuudessa.


title: Ellen Church

text: Ansioistaan sotilaslentäjänä Church sai Air Medalin, Euroopan–Afrikan–Lähi-idän taistelumitalin seitsemällä pronssisella palvelustähdellä, Amerikan taistelumitalin ja Voitonmitalin. Crescon lentoasema on nimetty hänen mukaansa Ellen Churchin lentoasemaksi.


title: Martti Putkiranta

text: Martti Viljami Putkiranta (s. 6. helmikuuta 1932 Ähtäri) on eläkkeellä oleva suomalainen eversti, joka vaikutti myös järjestöjohtajana.


title: Martti Putkiranta

text: Martti Putkiranta syntyi maanviljelijä Kaarle Vihtori ja emäntä Aili Vilhelmiina Putkirannan perheeseen. Hänen puolisonsa vuodesta 1956 on lehtori Maija Martta Himanen. Putkiranta tuli ylioppilaaksi 1951 ja suoritti Kadettikoulun 1954 ja sotakorkeakoulun 1965. Hän oli Puolustusvoimien eri tehtävissä 1954–1974. Puolustusvoimien ATK-laitoksen johtaja Putkiranta oli 1975–1979 ja Sotakorkeakoulun sotatekniikan koulutuksen johtaja 1979–1983. Suomen Väestönsuojelujärjestön pääsihteerinä Putkiranta toimi 1983–1992, Upseeriliiton puheenjohtaja hän oli 1980–1983 ja Akavan varapuheenjohtaja 1982–1983. Putkiranta on yksi teoksen "Kriisiturvallisuuden käsikirja – uhkakuvat, asejärjestelmät ja suojautuminen" (1994) kirjoittajista.


title: Martti Putkiranta

text: Putkiranta ylennettiin luutnantiksi 1955, yliluutnantiksi 1958, kapteeniksi 1961, majuriksi 1968, everstiluutnantiksi 1972 ja everstiksi 1978.


title: Hannah Brandt

text: Hannah Brandt (s. 27. marraskuuta 1993 Maplewood, Minnesota) on yhdysvaltalainen jääkiekkoilija, joka pelaa hyökkääjänä. Hän on voittanut olympialaisissa yhden kultamitalin sekä MM-kilpailuissa kaksi kultaa ja yhden hopean. Seuratasolla hän edustaa Minnesota Whitecapsiä.


title: Hannah Brandt

text: Brandt voitti Yhdysvaltain maajoukkueessa olympiakultaa Pyeongchangissa 2018. Hän on voittanut maailmanmestaruuden vuosina 2015 ja 2017 sekä saavuttanut MM-hopeaa vuonna 2012. Alle 18-vuotiaiden MM-kilpailuissa hän voitti kultaa vuonna 2011.


title: Hannah Brandt

text: Brandt on edustanut Minnesotan yliopistoa vuosina 2012–2016 sekä Minnesota Whitecapsiä vuodesta 2016.


title: Hannah Brandt

text: Hannah Brandtin Etelä-Koreasta perheeseen adoptoitu sisko Marissa Brandt edusti Pyeongchangin olympialaisissa Koreoiden yhteistä jääkiekkojoukkuetta.


title: Jorma Rantanen (professori)

text: Jorma Harri Rantanen (s. 13. lokakuuta 1938 Ruskeala) on suomalainen lääkäri, joka oli Työterveyslaitoksen pitkäaikainen pääjohtaja.


title: Jorma Rantanen (professori)

text: Jorma Rantasen ottovanhemmat olivat liikkeenharjoittaja Urho Rantanen ja Elli Mark. Hänen puolisonsa 1967–1986 oli Kyllikki Tahvanainen. Rantanen tuli ylioppilaaksi 1961 ja valmistui lääketieteen lisensiaatiksi 1967. Lääketieteen ja kirurgian tohtoriksi hän väitteli Turun yliopistossa 1973. Rantanen toimi Turun yliopistossa assistenttina 1964–1966 ja 1968–1970. Yliopiston dosentiksi hänet nimitettiin 1975. Valmet-yhtiön palveluksessa Rantanen oli lääkärinä 1968–1969, Suomen Akatemian rahoittama tutkija hän oli 1971–1973. Työterveyslaitoksessa Rantanen oli apulaisosastonjohtaja 1974, laitoksen pääjohtaja ja professori hänestä tuli 1974. Rantanen jäi tehtävästä eläkkeelle marraskuussa 2003. Häntä seurasi pääjohtajana Harri Vainio.


title: Jorma Rantanen (professori)

text: Vuonna 2003 Rantanen valittiin kansainvälisen työterveysjärjestön johtoon. Kotimaassa hänet valittiin Vuoden Eliakseksi 2006. Turun yliopiston Vuoden Alumni -tunnustuksen Rantanen sai 2008.


title: Tetjana Perebyinis

text: Tetjana Perebyinis (s. 15. joulukuuta 1982 Harkova) on ukrainalainen tennispelaaja. Hän on sijoittunut parhaimmillaan kaksinpelissä WTA-listan sijalle 55 ja nelinpelissä sijalle 35. Nelinpelissä hän on saavuttanut kuusi WTA-turnausvoittoa.


title: Tetjana Perebyinis

text: Vuonna 2000 Perebyinis voitti Wimbledonin tyttöjen nelinpelin ja eteni kaksinpelin loppuotteluun. Perebyinis pelasi Wimbledonin sekanelinpelin loppuottelussa vuonna 2005 Paul Hanleyn kanssa. He hävisivät siellä Mary Piercelle ja Mahesh Bhupathille.


title: Tetjana Perebyinis

text: Perebyinis on osallistunut kahdesti olympialaisiin: Ateenassa 2004 hän eteni kaksinpelissä toiselle kierrokselle ja nelinpelissä tuli tappio avauskierroksella. Pekingissä 2008 hän hävisi sekä kaksin- että nelinpelissä avauskierroksella.


title: Alex Rigsby

text: Alex Rigsby (s. 3. tammikuuta 1992 Delafield, Wisconsin) on yhdysvaltalainen jääkiekkoilija, pelipaikaltaan maalivahti. Hän on voittanut olympialaisissa yhden kultamitalin sekä MM-kilpailuissa neljä kultaa. Seuratasolla hän edustaa Minnesota Whitecapsiä.


title: Alex Rigsby

text: Rigsby voitti Yhdysvaltain maajoukkueessa olympiakultaa Pyeongchangissa 2018 mutta ei päässyt turnauksessa pelaamaan. Hän on voittanut maailmanmestaruuden vuosina 2013, 2015, 2016 ja 2017. Alle 18-vuotiaiden MM-kilpailuissa hän voitti kultaa vuonna 2009 ja hopeaa vuonna 2010, ja molemmilla kerroilla hänet valittiin turnauksen parhaaksi maalivahdiksi.


title: Alex Rigsby

text: Rigsby on seuratasolla edustanut Wisconsinin yliopistoa vuosina 2010–2014 sekä Minnesota Whitecapsiä vuodesta 2014.


title: Nicole Hensley

text: Nicole Hensley (s. 23. kesäkuuta 1994 Littleton, Colorado) on yhdysvaltalainen jääkiekkoilija, pelipaikaltaan maalivahti. Hän on voittanut olympialaisissa yhden kultamitalin sekä MM-kilpailuissa kaksi kultaa.


title: Nicole Hensley

text: Hensley voitti Yhdysvaltain maajoukkueessa olympiakultaa Pyeongchangissa 2018. Hän pelasi alkulohko-ottelun Venäläisten olympiaurheilijoiden joukkuetta vastaan eikä päästänyt maaliakaan. Hän on voittanut maailmanmestaruuden vuosina 2016 ja 2017.


title: Nicole Hensley

text: Hensley on pelannut Lindenwood Universityn joukkueessa vuosina 2012–2016.


title: Baskimaan konflikti

text: Baskimaan konflikti joka tunnetaan myös nimellä Espanja-ETA konflikti oli poliittinen ja aseellinen konflikti Espanjan ja Baskimaan kansallisen vapautusliikkeen välillä vuosina 1959-2011. Baskimaan kansallinen vapautusliike oli ryhmä baskimaalaisia sosiaalisia ja poliittisia organisaatioita jotka taistelivat baskimaan itsenäisyyden puolesta Ranskasta ja Espanjasta. Liike rakennettiin ETA:n ympärille, joka laukaisi hyökkäys sarjan Espanjan hallintoa vastaan. Espanja, Ranska, Iso-Britannia, ja Yhdysvallat ovat tunnustaneet ETA:n terroristijärjestöksi. Konflikti käytiin pääasiassa Espanjan maaperällä, mutta myös Ranskassa, jota ETA piti turvapaikkanaan. Baskimaan konflikti oli pisin konflikti modernissa länsi-Euroopassa ja sitä sanotaakin Euroopan pisimmäksi sodaksi.


title: Baskimaan konflikti

text: Konflikti oli sekä poliittinen että aseellinen. Espanjan hallitus ja lainvartijat ja Ranskan lainvartijat taistelivat ETA:a ja muita pieniä organisaatioita vastaan. Myös ETA:a vastaan taistelevia äärioikeistoja oli aktiivisena 70- ja 80-luvuilla.


title: Baskimaan konflikti

text: Vaikka keskustelu Baskimaan itsenäisyydestä alkoi 1900-luvulla aseellinen konflikti alkoi vasta kun ETA oli perustettu. ETA:n perustamisen jälkeen konflikti vaati tuhansien hengen. Lisäksi monet lähtivät turvaan konfliktialueelta.


title: Baskimaan konflikti

text: 20. lokakuuta 2011 ETA ilmoitti lopettavansa aseellisen toiminnan. Espanjan pääministeri Jose Luis Rodriguez Zapatero kuvasi tätä demokratian, lain ja järjen voittona.


Baskimaan konflikti


title: Ampumahiihdon Suomen-mestaruuskilpailut 2014

text: Vuoden 2014 ampumahiihdon Suomen-mestaruuskilpailut järjestettiin Hämeenlinnan Ahvenistossa 28.–30.3.2014. Kilpailujen järjestävä seura oli Ahveniston Ampumahiihtäjät. Suomen-mestaruuksista kilpailtiin viesteissä, pikakilpailuissa ja yhteislähdöissä. Samalla kilpailtiin nuorten sarjojen SM-mitaleista.


text: Päivämäärä: 28. maaliskuuta


text: Päivämäärä: 29. maaliskuuta


text: Päivämäärä: 30. maaliskuuta


title: Gisella Grosz

text: Gisella (alkujaan "Gizella") Grosz (26. marraskuuta 1875 Szilágysomlyó – 1942 Riian getto) oli unkarilainen pianisti.


title: Gisella Grosz

text: Grosz syntyi juutalaiseen perheeseen nykyisen Romanian, silloisen Itävalta-Unkarin alueella. Hän opiskeli pianonsoittoa Unkarin kuninkaallisessa kansallismusiikkiakatemiassa István Thománin johdolla. Hän piti ensimmäiset konserttinsa vuonna 1897 Budapestissa ja sitten Leipzigissä sekä Berliinissä 1898–99. Vuodesta 1898 lähtien Grosz asui Berliinissä, jossa häntä opetti Teresa Carreño.


title: Gisella Grosz

text: 1900-vuosikymmenen aikana Grosz esiintyi solistina Berliinin filharmonikkojen kanssa useaan otteeseen. Vuonna 1906 hän levytti yhtenä ensimmäisistä naispuolisista pianisteista Welte-Mignonille. Vuonna 1911 hän vetäytyi konserttiuraltaan samalla kun meni naimisiin musiikkikriitikko ja elämäkertakirjailija Adolf Weissmannin kanssa. Vetäytymisensä jälkeen Grosz kuitenkin yhä jatkoi uraansa musiikin parissa opettamalla pianonsoittoa. Grosz jäi leskeksi vuonna 1929. Tammikuussa 1942 hänet siirrettiin Riikaan, Latviaan, jossa hän kuoli vielä saman vuoden aikana.


title: Gisella Grosz

text: Groszilla oli puolisonsa Weissmannin kanssa vuonna 1908 ennen avioitumista syntynyt tytär, Ilse, josta myös tuli pianisti. Tytär kuoli Yhdysvalloissa vuonna 2000.


title: Beni (Kongon demokraattinen tasavalta)

text: Beni on Kinšasankongon koillisosassa, Pohjois-Kivun maakunnassa sijaitseva kaupunki. Kaupungin pohjoispuolella sijaitsee Iturin sademetsä ja itäpuolella Virungan kansallispuisto, joka jatkuu Ugandan puolella Rwenzorivuorten kansallispuistona. Vuonna 2013 Benissä asui arviolta 231 952 ihmistä. Kaupunki jakautuu neljään hallinnolliseen osaan: Beniin, Bunguluun, Muhekeraan ja Ruwenzoriin.


title: Beni (Kongon demokraattinen tasavalta)

text: Benissä on yhdeksän kylää: Baraka, Bandundu, Beni, Boma, Butembo, Likasi, Mwene-Ditu, Uvira ja Zongo.


title: Beni (Kongon demokraattinen tasavalta)

text: Benissä sijaitsee Benin lentoasema ja Kongon kaksikielinen kristillinen yliopisto (UCBC).


title: Beni (Kongon demokraattinen tasavalta)

text: Benin ilmasto kuuluu kuuman vyöhykkeen sademetsäilmastoon. Vuoden keskimääräinen sademäärä on 1582 mm ja keskilämpötila 23 celsius-astetta.


title: Beni (Kongon demokraattinen tasavalta)

text: Vuonna 2001 toisen Kongon sodan (1998–2003) taistelut ulottuivat Beniin. Beniä hallitsi kapinallisryhmä "Kongolaisten kokous demokratian puolesta –Vapautusrintama" (RCD-K/ML).


title: Beni (Kongon demokraattinen tasavalta)

text: Vuonna 2007 pormestarina toimi Jules Mungwana Kasereka sen jälkeen, kun hänen edeltäjänsä Julien Kahongya valittiin Pohjois-Kivun maakuntajohtajaksi.


title: Beni (Kongon demokraattinen tasavalta)

text: Lokakuun 2014 ja toukokuun 2016 välillä yli 500 ihmistä kuoli Ugandan kapinallisten hyökkäyksissä Benissä ja sen lähiseudulla.


title: Beni (Kongon demokraattinen tasavalta)

text: Elokuussa 2016 Benissä tehtiin joukkosurma.


title: Beni (Kongon demokraattinen tasavalta)

text: Vuonna 2016 pormestarina toimi Bwanakawa Nyonyi.


title: Nina Hemmingsson

text: Nina Hemmingsson (s. 30. marraskuuta 1971) on ruotsalainen sarjakuvapiirtäjä.


title: Nina Hemmingsson

text: Hemmingsson on vahvasti satiirinen ja humoristinen piirtäjä, jonka aiheina ovat usein ihmissuhteet, yhteiskunnalliset normit ja sukupuoliroolit.


title: Nina Hemmingsson

text: Hemmingssonin ensimmäinen sarjakuva-albumi "Hjälp!: serier." (yhteistyössä Sara Olaussonin kanssa) julkaistiin vuonna 2004. Hänen sarjakuviaan on julkaistu muun muassa sarjakuvalehdessä "Galago" sekä sanoma- ja aikakauslehdissä, kuten "Aftonbladet" ja "Bang." Vuonna 2007 Hemmingsson palkittiin vuonna 2007 ruotsalaisen sarjakuva-akatemian Adamsson-patsaalla.


title: Nina Hemmingsson

text: Hemmingssonin sarjakuva-albumeista on suomennettu "Olen sinun tyttöystäväsi nyt" (ruotsiksi "Jag är din flickvän nu"), joka ilmestyi Sammakko-kustantamossa 2011. Suomalainen teatteriryhmä Blaue Frau käytti Nina Hemmingssonin ja toisen ruotsalaisen sarjakuvataiteilijan Liv Strömquistin teoksia esityksissään "Jag är din flickvän nu" (2008) ja "Mina vackra ögon" (2012).


title: Nina Hemmingsson

text: Ruotsin kruunuprinsessa Victorian häiden aikaan vuonna 2010 Hemmingsson teki Aftonbladetille satiirisen ja antirojalistisen sarjakuvan "Prinsen och gemålen""."


title: Carita Nyström

text: Fanny Carita Kristina Nyström (s. 20. helmikuuta 1940 Vaasa) on suomenruotsalainen kirjailija, toimittaja ja feministi. Hänen puolisonsa oli kirjailija Erik Ågren (1924–2008).


title: Carita Nyström

text: Nyström opiskeli muun muassa ruotsinkielistä kirjallisuutta ja pohjoismaista filologiaa Helsingin yliopistossa ja suoritti filosofian kandidaatin tutkinnon 1968. Hän oli apulaisrehtori Folkets bildningsförbundissa 1974−1978 ja Vaasan läänin läänintaiteilija 1991−1993. 1970-luvulla hän oli aktiivinen feministinen keskustelija, erityisesti kirjallaan "Denna värld är vår! Handbok i systerskap" (1975, Birgitta Bouchtin kanssa). Hän tuo feminismiä esiin edelleen myöhemmissä runokokoelmissaankin. Hän on perustanut kustannusyritys Hantverkin 1984 ja vetänyt kirjoittajakursseja ruotsinkielisen Suomen alueella.


title: Colin Thiele

text: Colin Thiele, salanimi: Phoenix (16. marraskuuta 1920 Eudunda, Etelä-Australia, Australia – 4. syyskuuta 2006 Brisbane, Queensland, Australia) oli australialainen kirjailija


title: Colin Thiele

text: Colin Thiele asui lapsena saksankielisessä maanviljelijäyhteisössä ja luki lapsesta pitäen sekä saksankielisiä että englanninkielisiä kirjoja. Hän sai uransa alkuaikoina vaikutteita Henry Lawsonilta , jonka teoksen "While the Billy Boils" hahmoihin ja maalaisympäristöön hän samastui. Hän aloitti opinnot Adelaiden yliopistossa 1937 ja loi siellä kestäviä ystävyyssuhteita moniin rnoilijoihin, joita olivat esimerkiksi Rex Ingamells, Max Harris, Flexmore Hudson, Geoffrey Dutton, Paul Pfeiffer ja D. B. Kerr. Hänen runojaan julkaistiin Jindyworobakin antologioissa, Angry Penguinsissa ja Poetryssa. Thiele valmistui Adelaiden yliopistosta 1941 ja palveli toisessa maailmansodassa tutkamekaanikkona. Hänen opetusuransa alkoi Port Lincolnissa 1946, ja hänet nimitettiin 1965 Adelaiden Wattle Park Teachers' Collegen rehtoriksi. Thieleen oli yliopistoaikana tehnyt vaikutuksen Douglas Mawsonin loistava opetustyö, ja se vaikutti hänen omaan suuresti arvostettuun opettajantyöhönsä.


title: Colin Thiele

text: Opettajan- ja puhujantyönsä ohella Thiele kirjoitti runsaasti runoja, kaunokirjallista proosaa, lastenkirjoja, elämäkertoja, kuunnelmia ja oppikirjoja. Hänen kirjojensa tapahtumaympäristö on yleensä Etelä-Australia, vaikkakin aiheet ovat yleismaailmallisia. Hänen tunnetuimpia lastenkirjojaan ovat "Myrskyn poika" (1963) ja " Blue Fin" (1969), joiden kummankin pohjalta on tehty elokuvat "Myrskyn poika" (1976), "Storm Boy" (2018) ja "Kalastajapojan seikkailu" (1978).


title: Colin Thiele

text: Thielen lapsuus näkyy monissa kirjoissa, kuten "The Sun on the Stubble" (1961), johon pohjautuu palkittu televisiosarja "Auringon laakso". Thiele kirjoitti ja toimitti runsaat sata kirjaa ja sanoi, että erityisen merkityksellisiä niistä ovat hänelle Storm Boy, Pinquo, Jodie's Journey, Blue Fin, Coorong ja Heysen of Hahndorf, sillä niitä kirjoittaessa hän tavoitti parhaiten olennaisen.


title: Colin Thiele

text: Ympäristöasioista kiinnostunut Thiele kirjoitti Australian uhanalaisista seuduista muutamia kirjoja, esimerkiksi kirjat "Coorong" (1972) ja "Range Without Man: The North Flinders" (1974). Useita hänen kirjojaan on käännetty muille kielille. Thielen ahkera kirjeenvaihto esimerkiksi lapsilukijoiden kanssa on tallennettu Australian kansalliskirjastoon ja Etelä-Australian yliopistoon. Thielellä diagnosoitiin 1950-luvulla nivelreuma, ja hän joutui useisiin tekonivelleikkauksiin. Hän muutti vaimonsa Rhondan kanssa 1993 Queenslandiin, jossa jatkoi kirjoittamista lähes kuolemaansa saakka.


title: Colin Thiele

text: Vuonna 1977 Thiele sai arvon Companion of the Order of Australia ttyöstään kirjallisuuden ja opetuksen hyväksi. Thiele valittiin 150 merkittävän australialaisen joukkoon. Valinnan teki 12. huhtikuuta 2008 The Advertiser -lehden vanhemmista toimittajista muodostettu paneeli lehden 150-vuotisjuhlan kunniaksi.


title: Colin Thiele

text: Nimellä Phoenix Thiele julkaisi runon "Two Homecomers" RAAFin lehdessä Wings mahdollisesti vuonna 1943.


title: Marie Besnier Beauvalot

text: Marie Besnier Beauvalot (s. ) on ranskalainen Lactalis-meijerijätin perijätär ja miljardööri.


title: Marie Besnier Beauvalot

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 351. rikkaimmaksi ihmiseksi. Tuolloin hänen varallisuudekseen arvioitiin 5,4 miljardia dollaria. Hän peri isänsä Michel Besnierin (1928-2000) kuoltua noin 20,7 prosentin osuuden ranskalaisesta, maailmanjaaluisesti toimivasta Lactalis-konsernista. Vastaavan perintöosuuden sai myös hänen veljensä Jean-Michel Besnier (s. 1967/68, yhtymän hallituksen varapuheenjohtaja). Määräävän omistusosuuden sai sisaruksista Emmanuel Besnier (s. 1970), josta tuli Lactalis-yhtymän toimitusjohtaja.


title: Marie Besnier Beauvalot

text: Marien isoisä André Besnier oli perustanut meijeriyhtiön vuonna 1933. Nykyisen nimensä se otti vuonna 1999. Nykyään Lactalis-yhtymällä on 236 tuotantolaitosta maailmanlaajuisesti. Yhtymällä on 75 000 työntekijää yhteensä 44 eri maassa. Se on maailman suurin meijerialan yritys sekä Euroopan suurin maidonkerääjä ja juustonvalmistaja. Tuotteista tunnetuimpia ovat ranskalainen briejuusto "President", jota myydään yli 140 maassa ja joka tuottaa yhtiölle 1,8 miljardin euron liikevaihdon sekä "Galbani", jota myydään yli 130 maahan (1,5 mrd. euron osuus liikevaihdosta).


title: Gabriele von Lutzau

text: Gabriele von Lutzau (o.s. Dillmann; s. 15. elokuuta 1954 Wolfsburg, Länsi-Saksa) on saksalainen kuvanveistäjä ja entinen lentoemäntä. Hän oli vuonna 1977 lentoemäntänä Lufthansan lennolla 181, jonka Palestiinan vapautuksen kansanrintaman edustajat kaappasivat, ja häntä pidettiin matkustajien ja muun miehistön kanssa viisi päivää panttivankina, kunnes heidät vapautettiin Mogadishussa. Hänet tunnetaan panttivankitilanteessa osoittamansa rohkeuden vuoksi Mogadishun enkelinä (). Lennon 181 kaappauksen jälkeen hän lopetti työnsä lentoemäntänä ja ryhtyi kuvanveistäjäksi.


title: Gabriele von Lutzau

text: Gabriele Dillmann oli yksi lentoemännistä Lufthansan lennolla 181 Palma de Mallorcasta Frankfurtiin 13. lokakuuta 1977. Koneen kaappasi neljä palestiinalaisterroristia. Kone lensi Rooman, Larnakan, Bahrainin ja Dubain kautta Salalaan, jossa kapteeni ammuttiin. Perämiehen lentämänä lento jatkoi Mogadishuun, jonne se laskeutui aamuyöllä 17. lokakuuta. Paikalle lennätetyt länsisaksalaiset turvallisuusjoukot valtasivat koneen keskiyön jälkeen 18. lokakuuta. Dillmann rauhoitteli matkustajia kaappauksen aikana ja yritti neuvotella kaappaajien kanssa, ja lehdistö antoi hänelle lempinimen ”Mogadishun enkeli” (). Hän loukkaantui kaappauksessa lievästi, kun yksi terroristeista räjäytti käsikranaatin.


title: Gabriele von Lutzau

text: Kaappauksen jälkeen Dillmann lopetti työnsä lentoemäntänä ja meni naimisiin miesystävänsä, Lufthansan lentäjä Rüdiger von Lutzaun kanssa.


title: Gabriele von Lutzau

text: Von Lutzau opiskeli taidetta Strasbourgin yliopistossa vuosina 1984–1995. Hän tekee puisia veistoksia käyttäen liekinheitintä. Hän on osallistunut taidenäyttelyihin muun muassa Berliinissä, Miamissa, Shanghaissa, Luxemburgissa ja New Yorkissa.


title: Maddie Rooney

text: Maddie Rooney (s. 7. heinäkuuta 1997 Duluth, Minnesota) on yhdysvaltalainen jääkiekkoilija, pelipaikaltaan maalivahti. Hän voitti olympiakultaa Pyeongchangissa 2018 Yhdysvaltain joukkueen ykkösmaalivahtina sekä maailmanmestaruuden kotikisoissaan 2017. Hän on pelannut vuodesta 2015 Minnesota Duluthin yliopiston joukkueessa.


title: Yvonne Lefébure

text: Yvonne Lefébure (29. kesäkuuta 1898 Ermont – 23. tammikuuta 1986 Pariisi) oli ranskalainen pianisti ja pianopedagogi. Hän opiskeli Alfred Cortot'n johdolla Pariisin konservatoriossa ja esiintyi sekä resitalistina että orkesterien kanssa. Hän esiintyi ensimmäistä kertaa Prades-festivaalilla vuonna 1950.


title: Yvonne Lefébure

text: Lefébure opetti eri opinahjoissa ja piti myös omalla festivaalillaan Saint-Germain-en-Layessa mestarikursseja. Hänen oppilaidensa joukossa olivat Dinu Lipatti, Samson François, Imogen Cooper, Janina Fialkowska, André Laplante, Branka Musulin, Catherine Collard, Michaël Levinas, Françoise Thinat, Jean-Marc Savelli, Évelyne Crochet, Hélène Boschi, Martin Hughes ja Avi Schönfeld.


title: Yvonne Lefébure

text: Lefébure meni vuonna 1947 naimisiin musiikintutkija Fred Goldbeckin kanssa.


title: Christel Sundqvist

text: Christel Sundqvist (s. 1970) on suomalainen kirjailija. Hänen sisarensa on kirjailija Ulrika Nielsen. Hän asuu Vaasassa. Sundqvistin esikoisteos on "Flickan i flaskan" (2009).


title: Megan Keller

text: Megan Keller (s. 1. toukokuuta 1996 Farmington, Michigan) on yhdysvaltalainen jääkiekkoilija, joka pelaa puolustajana. Hän on voittanut olympialaisissa yhden kultamitalin sekä MM-kilpailuissa kolme kultaa. Seuratasolla hän on pelannut Boston Collegen joukkueessa vuodesta 2014.


title: Megan Keller

text: Keller on Yhdysvaltain maajoukkueessa voittanut olympiakultaa Pyeongchangissa 2018 sekä maailmanmestaruuden vuosina 2015, 2016 ja 2017. Alle 18-vuotiaiden MM-kilpailuissa hän saavutti hopeaa Budapestissa 2014.


title: Ranthamboren linnake

text: Ranthamboren linnake on Ranthamboren kansallispuistossa, Intian Rajasthanin osavaltiossa sijaitseva linnake. Unesco on valinnut Ranthamboren linnakkeen ja muut Rajasthanin kukkulalinnoitukset maailmanperintöluettelon kohteeksi vuonna 2013. Ranthamboren linnakkeen uskotaan rakennetun Chauhan-dynastian aikana 700-luvulla. Linnake toimi dynastian pääkaupunkina. Linnake onnistuttiin valloittamaan vasta mogulivaltakunnan aikana. Linnake levittäytyy neljän neliökilometrin alueelle ja siellä on useita rakennuksia, joista vain muutamat ovat säilyneet ajan saatossa käydyistä sodista.


title: Myeongseong

text: Myeongseong (, hanja 明成; 19.lokakuuta 1851 – 8. lokakuuta 1895) oli Joseonin kuningatar ja kuningas Gojongin ensimmäinen virallinen vaimo.


title: Myeongseong

text: Japanin Meiji-kauden aikainen hallitus piti Myeongseongia esteenä Japanin leviämiselle merentakaisille alueille. Kuningattaren konservatiivinen appi Heungseon Daewongun yritti poistaa hänet politiikasta järjestämällä lukuisia kapinoita, jotka kuitenkin epäonnistuivat. Se sai Myeongseongin vastustamaan japanilaisten vaikutusvaltaa yhä kovemmin.


title: Myeongseong

text: Kun Japani voitti Kiinan ja Japanin ensimmäisen sodan, Joseon joutui Japanin vaikutusvallan alle. Kuningatar kannatti Korean ja Venäjän suhteiden vahvistamista japanilaisten vaikutuksen estämiseksi. Miura Gorō, Korean ministeri ja Japanin armeijan eläköitynyt kenraaliluutnantti, oli Daewongunin puolella, koska uskoi tämän olevan myötämielisempi Japania kohtaan.


title: Myeongseong

text: 8. lokakuuta 1895 Daewongunille uskollinen, everstiluutnantti Woo Beomseonin johtama Hullyeondaen rykmentti hyökkäsi Gyeongbokgungiin, nujersi palatsin vartijat ja päästi sisään joukon japanilaisia rōnineita. Heidät oli palkattu soluttautumaan palatsiin Miura Gorōn käskynalaisina. Kuningattaren asuintiloissa Okhoru-paviljongissa he "tappoivat kolme naista, joita he epäilivät kuningattareksi. Kun heille selvisi, että yksi naisista oli kuningatar, polttivat he hänet paviljongin ulkopuolella sijaitsevassa männyssä, vaikka joidenkin lähteiden mukaan nainen hengitti yhä. Sen jälkeen he hävittivät tuhkat." Myeongseong oli kuollessaan 43-vuotias.


title: Myeongseong

text: Kuningattaren salamurha herätti muissa suurvalloissa raivoa. Kansainvälistä arvostelua laannuttaakseen Japanin hallitus kutsui Miuran takaisin Japaniin ja lähetti hänet sekä muut asiaan sekaantuneet armeijan jäsenet järjestettyyn oikeudenkäyntiin Hiroshiman käräjäoikeuteen. Kaikki syytetyt jäivät tuomioitta "riittämättömän todistusaineiston takia".


title: Myeongseong

text: Koreassa salamurha nostatti japaninvastaisia tunteita, ja jotkut korealaiset perustivat puolisotilaallisen joukon ja järjestivät aktiivisesti protesteja ympäri maata. Kuningas Gojong ja kruununprinssi, joka myöhemmin tunnettaisiin nimellä keisari Sunjong, pakenivat Korean Venäjän suurlähetystöön vuonna 1896. Lokakuussa 1897 kuningas Gojong palasi Gyeongungungin palatsiin (nykyinen Deoksugung) ja julisti Korean keisarikunnan perustetuksi.


title: Myeongseong

text: Etelä-Koreassa kuningatar Myeongseong on noussut uudelleen julkisuuteen hänen elämästään kertovien romaanien, elokuvan, draamasarjan ja musikaalin takia.


title: Myeongseong

text: Myeongseong syntyi aristokraattisen Minin suvun Yeoheung-haaraan 19. lokakuuta 1851 Yeojussa, josta hänen sukunsa on myös kotoisin.


title: Myeongseong

text: Yeoheung Min oli aatelisklaani, johon kuului monia korkea-arvoisia virkamiehiä ja kaksi kuningatarta - kuningas Taejongin vaimo kuningatar Wongyeong ja kuningas Sukjongin vaimo kuningatar Inhyeon. Tulevan kuningattaren syntymän aikoihin perheellä oli aristokraattisesta statuksestaan huolimatta kuitenkin talousvaikeuksia.


title: Myeongseong

text: Ennen avioliittoaan kuningatar tunnettiin Min Chirokin tyttärenä. Jotkin fiktiiviset lähteet käyttävät hänestä nimeä Min Jayeong, mutta mitkään historialliset lähteet eivät vahvista sitä. Kuningatar menetti isänsä seitsemänvuotiaana, jonka jälkeen hän ja hänen äitinsä muuttivat Gamgodangin taloon. Myeongseong asui Gamgodangissa siihen asti, kunnes muutti palatsiin ja hänet kruunattiin kuningattareksi.


title: Myeongseong

text: Kun Gojong täytti 15 vuotta, hänen isänsä päätti, että hänen oli aika mennä naimisiin. Daewongun valitsi huolellisesti tarkoitusperiinsä sopivan kuningattaren - hänellä ei saanut olla lähisukulaisia, joilla oli poliittisia pyrkimyksiä, mutta hänen piti olla aatelista sukua, jotta valinta voitaisiin perustella hoville ja kansalaisille. Muut ehdokkaat hylättiin yksi kerrallaan, kunnes sekä Daewongunin puoliso Yeoheung että hänen äitinsä ehdottivat tyttöä omasta Yeoheung Minin klaanistaan. Naiset kuvailivat tyttöä vakuuttavasti: hän oli isätön, kaunis, terve ja saanut tavanomaisen koulutuksen.


title: Myeongseong

text: Morsian kävi läpi tiukan valintaprosessin, joka päättyi 6. maaliskuuta pidettyyn haastatteluun Daewongunin kanssa ja hääseremoniaan 20. maaliskuuta 1866. Min, joka oli tuskin 16-vuotias, nai 15-vuotiaan kuninkaan ja osallistui "chaekbi"-seremoniaan, jossa tuleva kuningatar kruunattiin. Kuninkaallisissa häissä morsianten perinteisesti käyttämä päähine oli nuorelle morsiamelle niin painava, että eräs pitkä hovineito määrättiin sille erityiseksi kannattelijaksi. Heti häiden jälkeen pidettiin kolmipäiväinen seremonia, jossa osoitettiin kunnioitusta esi-isille.


title: Myeongseong

text: Vanhemmat virkamiehet huomasivat pian, että uusi kuningatar oli edellisistä kuningattarista poiketen määrätietoinen ja kunnianhimoinen nainen. Hän ei osallistunut ylenpalttisiin juhliin, teetti harvoin pröystäileviä pukuja eikä lähes koskaan pitänyt teekutsuja kuninkaallisen perheen lukuisten prinsessojen tai aatelisnaisten kanssa, elleivät poliittiset syyt häntä siihen pakottaneet. Kuningattaren odotettiin toimivan Korean seurapiirien symbolina, mutta Myeongseong kieltäytyi tästä roolista. Sen sijaan hän käytti aikansa lukemalla tyypillisesti miehille tarkoitettuja kirjoja ja syvensi tuntemustaan historiassa, tieteissä, politiikassa, filosofiassa ja uskonnossa.


title: Myeongseong

text: 20-vuotiaana kuningatar oli alkanut vaellella Changgyeongin palatsin asuinhuoneistojensa ulkopuolella ja toimia aktiivisesti politiikassa. Daewongunin ja virkamiesten mielestä hän oli tunkeileva ja osoitti piirteitä, jotka olivat Joseonin kuningattarelle sopimattomia eivätkä käyneet yhteen kunfutselaisille naisille sopivien arvojen kanssa. Kuningattaren ja Daewongunin erimielisyyksistä tuli julkista, kun Myeongseongin synnyttämä poika kuoli neljän päivän ikäisenä. Heungseon Daewongun syytti Myeongseongia julkisesti kykenemättömyydestä synnyttää tervettä poikalasta, kun taas kuningatar itse epäili appensa hänelle tuomalla pahoinvointilääkkeellä olevan jotain osuutta asiaan. Daewongun ehdotti, että Gojong saattaisi jonkun jalkavaimoistaan raskaaksi, ja 16. huhtikuuta 1868 Lee Gwi-in synnytti kruununprinssi Wanhwan.


title: Myeongseong

text: Kuningatar oli kuitenkin alkanut järjestellä voimakasta Heungseon Daewongunin vastaista ryhmittymää, ja yritti nyt klaaninsa jäsenien, virkamiesten ja oppineiden avulla suistaa hänet vallasta. Kuningattaren adoptioveli Min Seungho ja Choe Ikhyeon laativat Daewongunista syytteen, joka esitettiin kuninkaalliselle neuvostolle ja jonka mukaan 22-vuotiaan Gojongin tulisi hallita maata yksin. Vuonna 1872 Gojongin ja neuvoston hyväksynnällä Daewongun pakotettiin jäämään eläkkeelle ja vetäytymään Yangjussa sijaitsevalle Unhyeongungin tilalleen. Sen jälkeen kuningatar vei kruununprinssi Wanhwan ja Lee Gwi-inin arvonimet ja karkotti heidät pääkaupungin ulkopuoliseen kylään. Poika kuoli pian sen jälkeen.


title: Myeongseong

text: Nyt kun kuningattarella oli täydellinen valta hovista hän asetti sukulaisiaan korkea-arvoisiin virkoihin. Hän oli viimein kuningatar, joka hallitsi miehensä rinnalla, ja hänet tunnettiin jopa hieman poliittisesti aktiivisempana kuin Gojong.


title: Myeongseong

text: Kun Korea kieltäytyi ottamaan vastaan japanilaisia lähettejä, jotka olivat tulossa ilmoittamaan Meiji-restauraatiosta, osa Japanin ylimystöstä vaati Korean välitöntä valloitusta. Suunnitelmat jäivät pian sikseen kun Iwakuran lähetystö palasi Japaniin ja päätettiin, ettei Japanin hallitus ollut poliittisesti ja taloudellisesti tarpeeksi tarpeeksi vakaa sotaa varten. Kun Heungseon Daewongun poistettiin politiikasta Japani yritti uudestaan luoda suhteita Korean kanssa, mutta Dongnaehen 1873 saapunut kuninkaallinen lähetystö lähetettiin yhtä lailla pois.


title: Myeongseong

text: Japanin hallitus vastasi lähettämällä Busaniin sotalaiva Unyōn ja toisen sotalaivan Yeongheungin lahteen sillä verukkeella, että he tutkivat merireittejä, pakottaen tällä tavoin Korean avautumaan. Unyō seilasi kielletyille vesille ja provosoi siten Korean rannikkovartioston hyökkäämään. Unyō pakeni, mutta japanilaiset käyttivät tapahtumaa tekosyynä lähettää Ganghwaan 1876 kuusi laivaston alusta ja kuninkaallinen lähetystö, jotka pakottaisivat Korean hallituksen tekemään sopimuksen.


title: Myeongseong

text: Suurin osa hovin jäsenistä suosi täydellistä eristäytymistä, mutta Japani oli osoittanut olevansa valmis käyttämään voimaa. Useiden tapaamisien jälkeen Ganghwaan lähetettiin virkamiehiä allekirjoittamaan Ganghwan sopimus, jonka tarkoitus oli avata Korea Japanille ja maailmalle. Sopimus allekirjoitettiin 15. helmikuuta 1876.


title: Myeongseong

text: Sopimuksen myötä lukuisia satamia pakotettiin avautumaan Japanin kauppalaivoille ja japanilaisille myönnettiin oikeus ostaa maata tietyillä alueilla. Se salli myös Incheonin ja Wonsanin satamien, jotka olivat koko maan tärkeimmät satamat, avaamisen japanilaisille kauppiaille. Muutaman vuoden ajan Japanilla oli kaupankäynnin suhteen lähes monopoli, kun taas korealaiset kauppiaat kärsivät suuria tappioita.


title: Myeongseong

text: 1877 kuningas Gojong nimitti Kim Gi-sun johtamaan lähetystöä, jonka tehtävänä oli ottaa selvää Japanin länsimaalaistumisesta ja aikeista Korean suhteen.


title: Myeongseong

text: 1881 toinen, tällä kertaa Kim Hong-jipin johtama lähetystö matkusti Japaniin, jossa Kim ja hänen ryhmänsä järkyttyivät siitä, kuinka suuria japanilaisista kaupungeista oli tullut. Hän muisti, kuinka 50 vuotta aiemmin Soul ja Busan olivat olleet Itä-Aasian pääkaupunkeja ja japanilaiset kaupungit puolestaan takapajuisia. Vuonna 1877 Tokio ja Osaka olivat kuitenkin länsimaalaistuneet Meiji-restauraation seurauksena, ja nyt Soul ja Busan olivat kuin jäännöksiä menneisyydestä.


title: Myeongseong

text: Matkansa aikana Kim tapasi Tokion Kiinan suurlähettilään Ho Ju-changin ja valtuutetun Huang Tsun-hsienin. He keskustelivat Kiinan kansainvälisestä tilanteesta ja Joseonin paikasta nopeasti muuttuvassa maailmassa. Huang Tsu-hsien myös tutustutti Kimin kirjoittamaansa kirjaan, jonka nimi oli "Korealainen strategia".


title: Myeongseong

text: Kiina oli menettänyt johtoasemansa Itä-Aasiassa eikä Korealla enää ollut sotilaallisesta ylivoimaa Japaniin verrattuna. Lisäksi Venäjän keisarikunta alkoi laajentua Aasiaan. Huang neuvoi, että Korean tulisi ottaa käyttöönsä kiinanmyönteinen linja, mutta toisaalta säilyttää toistaiseksi läheiset välit Japaniin. Hän neuvoi Koreaa myös ryhtymään liittolaiseksi Yhdysvaltain kanssa, jotta Korea saisi suojan Venäjää vastaan. Hän kehotti solmimaan kauppasuhteita länsimaiden kanssa ja omaksumaan länsimaalaista teknologiaa. Kiina oli epäonnistunut siinä kokonsa takia, mutta Korea puolestaan oli Japaniakin pienempi maa. Huangin mukaan Korea toimi esteenä Japanin laajentumiselle muualle Aasiaan, ja ehdotti, että korealaisia nuoria lähetettäisiin Kiinaan ja Japaniin opiskelemaan ja Koreaan kutsuttaisiin puolestaan länsimaalaisia tekniikan ja luonnontieteiden opettajia.


title: Myeongseong

text: Kun lähetystö palasi Souliin, kuningatar Min kiinnostui Huangin kirjasta ja tilasi siitä kopioita kaikille ministereille. Hän tahtoi kutsua länsimaat Koreaan avatakseen niiden kanssa kaupankäynnin ja pitääkseen Japanin hallinnassa. Hänen suunnitelmanaan oli sallia Japanin aluksi auttaa modernisoitumisessa, mutta lopuksi ajaa heidät länsimaalaisten avulla ulos maasta. Sitä varten kuningattaren piti kuitenkin voittaa aristokraattinen yangban-luokka puolelleen.


title: Myeongseong

text: Yläluokka kuitenkin vastusti maan avaamista lännelle, koska heille se merkitsi sosiaalisen järjestyksen tuhoa. Daewongunin syytteen laatimisessa auttanut Choi Ik-hyun kannatti eristäytymistä ja väitti, että japanilaiset olivat "länsimaalaisten barbaarien" kaltaisia ja länsimaalaiset tulisivat levittämään maahan katolilaisuuden kaltaisia vallankumouksellisia liikkeitä. Yläluokan mukaan Huangin kirja koostui pelkästään abstrakteista teorioista, joista ei olisi hyötyä käytännössä, ja että Koreaa voisi uudistaa ilman länsimaalaista teknologiaakin. He vaativat, että lähetystöjen määrää ja kaupankäyntiä tulisi rajoittaa suuresti ja että kaikki maassa olevat ulkomaalaiset kirjat tulisi tuhota.


title: Myeongseong

text: Vastustuksesta huolimatta Japaniin lähetettiin 1881 suuri lähetystö, jonka tehtävänä oli tarkkailla 70 päivän ajan valtion virastoja, tehtaita, liike-elämää ja armeijan ja poliisin rakennetta. He myös tutustuivat Japanin länsimailta omaksumiin uudistuksiin, erityisesti perustuslakiin.


title: Myeongseong

text: Saamiensa raporttien pohjalta kuningatar alkoi järjestää hallitusta uudelleen. Hän perusti yli kaksitoista uutta virastoa, joiden tehtävinä oli huolehtia kaupankäynnistä ja ulkomaansuhteista lännen, Kiinan ja Japanin kanssa. Hän perusti viraston myös armeijalle, jotta aseita ja tekniikoita voitaisiin uudistaa. Länsimaalaisen teknologian maahantuontia varten perustettiin siviiliosastoja.


title: Myeongseong

text: Samana vuonna kuningatar myös teki sopimuksen, jonka mukaan parhaat sotatieteiden opiskelijat lähetettäisiin Kiinaan oppimaan länsimaalaisesta sotatekniikasta. Japanilaiset lupautuivat antamaan opiskelijoiden käyttöön kivääreitä ja kouluttamaan Korean armeijasta yksikön käyttöönsä. Kuningatar suostui ehdotukseen, mutta muistutti, että opiskelijat lähtisivät silti Kiinaan.


title: Myeongseong

text: Sotavoimien uudistaminen herätti vastustusta eivätkä muut miehet pitäneet uusien yksiköiden saamasta erityiskohtelusta. Syyskuussa 1881 paljastui, että suunnitteilla oli ollut suistaa kuningaspari vallasta ja asettaa sen sijaan valtaan Daewongunin avioton poika Yi Jae-seon. Kuningatar teki suunnitelman tyhjäksi, mutta Heungseon Daewongun säästettiin rangaistukselta, koska hän oli kuitenkin kuninkaan isä.